DAWA BINALYONG DESTINO: Dr. Litam dai salbado sa caso\nIbinalyo na ni Secretary Francisco Duque III kan Departamento de Salud sa ibang hospital kan gobierno si Dr. Maria Estrella Litam sa Ciudad nin Valenzuela hali sa Bicol Medical Center sa Ciudad nin Naga alagad dai man dapat siya makalibre sa ginigibong imbestigasyon kan Malacañan.\nIni an mga pahayag ni Tammy Lee Jr, regional coordinator kan Presidential Ant-Crime Commission (PACC) sa ginibong press conference sa Bicol Medical Center kan Lunes, Noviembre 12 na presente si OIC Dr. Francisco Sales asin iba pang mga opisyal kan hospital tanganing ipaliwanag na magiging operational na an 5th asin 8th storey building mantang pighahalat nalang an pag-isyu kan occupancy permit hali sa Bureau of Fire Protection sa Ciudad nin Naga.\nAn mga doctor man sana kan BMC iyo an may reclamo kontra sa pinahaling medical director na yaon na sa proceso an imbestigasyon asin malinaw sa panindugan kan opisina kan Presidential Anti-Crimen Commission sa Malacañan dawa ibinalyo na si Litam sa ibang hospital kan gobierno alagad igwa man giraray siyang sisimbagon sa caso, sabi pa ni Lee.\nSi Dr. Litam dai paman makuanan nin reaksyon sa mga pahayag kan PACC contra sa saiya.\nDai man pigdetalye kan PACC an mga reclamo laban sa dating pamayo kan BMC envez halaton na muna ta maluwas man giraray an resulta kan imbestigasyon.\nPigbabasol kan Office of Presidential adviser for Bicol Affairs (OPAB) asin kan PACC si Litam sa naabalang operasyon kan bagong mga edificio kan BMC na dapat susog sa calendaryo nagfufuncionar na kan 2017 alagad duwang bulan nang antes kan taon 2019 dai pa giraray.\nBako kaming ‘’fault finder’’ an mawot kan OPAB asin PACC maging operational na an pigsasabing world class building kan hospital. Si Litam nagtukaw bilang pamayo kan hospital kan 2015 inaabot na nin 2018 inefficiency siya sa project monitoring asin durante sa proceso ‘‘she is not cooperative’’, sabi pa kan PACC regional coordinator.\nSa sinambit na press conference inuran nin mga sombong kan media an maluyang serbisyo kan hospital maging kan nagkapera sa mga doctor na kulang an atensyon sa pigdadarang mga emergency nang pasyente mala ngani igwa pang nagagadan na sana asin ini nangyari kan panahon ni Dr. Litam.\nSi Dr. Sales, na iyo an pinaka-senior na doctor kan hospital naghagad na sana nin despensa sa mga mamundong sombong kan miembros kan media asin nagpangako na magkakaigwa sinda nin mga pagbabago sa manijamiento para sa toltol na serbisyo sa mga pigdadarang pasyente.\nPigcierto kaini na magkakaigwa sinda nin inobasyon oras na maging operational na an bagong mga edificio.\nHuli ta Officer-Incharge an saiyang pagtukaw limitado man an saiyang poder alagad si aroaldaw na operasyon kan hospital kun igwang problema saiyang gigibohan tolos nin solusyon.


SABI ngani ni Jun Lozada, “an Pilipinas kinukumpunir nin bako sanang sarong pamilya, kundi ini sarong nasyon.” Nangongorog an mga taong nag-eerok digdi kisa sa interes kan pipira sana, arog baga ngaya kan mga trapong pulitiko, o kan mga elite na iyo an minapaitok kan kalakawan kan satong sosyudad, ekonomiya, asin pan-oroaldaw na agi-agi. Nangongorog man an kapakanan kan kagabsan kisa sa komportableng pagbuhay kan kakadikit na kapitalistang iyo an nagpapasasà sa kakadikit man na nakukuang suweldo kan ordinaryong namamanwaan. Siring man, an nasyon sarong nasyon, na daing nangongorog na kultura, magin an Pilipinas man pag-iiribahan nin manlaen-laen na grupong kultural na nasasalming sa mga rehiyon na nagkukumpunir kaini, kaiba na an pagkakabaranga sa lado kan tataramon o lenggwahe, tradisyon, arte, historya, pagtubod, minanang agi-agi asin iba pa.\nNagtutubod ako na an mga tataramon ni Lozada bako sanang napapadapit sa pamilyang Arroyo asin sa saindang mga kasapakát, alagad ini para sa bilog na nasyon, na akoon ta man sa dai igwang pagkakabaranga sa lado kan kultura. Siring ini na igwang nakatagong diringkilan an mga Bikolano asin iba pang rehiyon, o mga Cebuano sa mga Waray, mga Ilokano sa mga Kapampangan, mga Ilonggo asin mga Negrense, o an kabilugan kan Pilipinas sa mga Tagalog; sakop naman kaini an suanoy nang diringkilan sa pag-ultanan kan mga Muslim asin Kristiyano.\nOrog na ngunyan na Pebrero na enot ko nang sinurat na ini an bulan kan arte sa Pilipinas, magayon man na pag-horophoropan an mga bagay na ini huli ta sa satong pagpintakasi kan kultura asin arte kan satuyang nasyon, an manlaen-laen na kolor, tanog, tabyon, kilyab, asin iba pang tekstura kan barangang mga kultura kan mga rehiyon, saro sana man an ipinapasabot kun an mga ini sararoan na hihilingon: na an satuyang nasyon sarong dulay nin magagayon na kultura. An mga kulturang ini dugong minadaralagan sa satuyang mga ugat, satong buhay asin init kan satong oroaldaw na agi-agi.\nKun siring, dai man remalaso kun an lambang rehiyon orog pang pagyamanon an kanya-kanya nindang mga kultural na yaman. Sa panahon ta ngunyan na an mga suanoy na kultura dikit-dikit nang nagagadan huli man sa paglakop kan bagong mga impluwensiya, dai man nangangahulugan na sabat kita sa sulog kun pangangatamanan ta an satong Bikolnon na agi-agi. Magkakaigwa sana man nin bagong paghiling, sa ladong ini, global, an satong pag-antabay sa Bikolnon na kultura. Kun hihilingon, kun magkakaigwa an Bikol, halimbawa ngaya an Ateneo, nin Center for Bikol Studies, na magiging repository kan gabos na dapit sa kulturang Bikolnon, kaiba na an arteng biswal, musika, literatura, teatro, pag-aadal kultural, historya asin iba pa, tibaad man bako na sanang “Sarong Banggi” an madangog tang tugtog na Bikolnon sa satong mga radyo, bako na sanang an mga pintor na nakabase sa mga siyudad kan Bikol an satong mamidbid; tibaad magmata kita sarong aga asin madukayan na kadakulon palan na marhay an nakatago pang arte an satuyang rehiyon.\nKun lambang rehiyon igwa nin siring na direksyon, orog pang madakula asin mahiwas an satong mahihiling bilang nagkukumpunir sa kadakulaan kan Pilipinas. Sabi ko na ngani, mayo man remalaso kun mangaturogan kita kan mga bagay na asin kaini, huli ta magigi sanang gikan sa mga rehiyon an paghiro. Bako sana man ining para sato sana, para sa satong pansadiring konsumo, kundi pangkagabsan. Global sana an bisyon, bakong pagpaarabaw-abawan, kundi pagmakulog. Nin huli ta sa huri, ini man an orog pang mapano sa inaapod na kulturang Filipino.\nAn gabos mapoon sa pagmakulog. Huli ta ini an enot na nawara sa sato. Siring na an mga gurang nang edipisyong dakula na marhay an kontribusyon sa historya kan banwaan pinapabayaan ta na sanang magkaralapa asin mawara, siring na an mga tradisyon ratakan asin basang-basangon, an mga agi-agi mapara na sanang daing gira. Ini an pinakamakulog na puwedeng mangyari sa sarong kultura.\nPangangaduwahan man an paghiro kan mga institusyon na iyo an mahipno na magin pusog asin padagos an pagmakulog. Kun kwarta an problema, igwang mga institusyon nin gobyerno na puwedeng pagkuanan. Kun yaon an pagmakulog, mahanap nin manlaen-laen na paagi. An pagpayaman kan sadiri tang kultura sarong bagay na kaipuhan, bako sanang kapritso o kanigoan na pagboot. Kun pinapangatamanan ta an kapalibutan, katakod kaini an pag-ataman sa kultura na kalag kan sosyudad. Kaiba kan pamanang magayon na kinaban, mawoton ta man logod an pamanang magayon na agi-agi para sa satong mga kaakian.


Si Kim Jong-un (Koreano: 김정은, IPA: [ɡim dʑʌŋ ɯn]), bisto man sa pangaran na Kim Jong-eun o, Kim Jung-eun, dati Kim Jong-woon o, Kim Jung-woon (namundag, Enero 8, 1983 / 1984), iyo an ikatolo asin pinakangohod na aki ni Kim Jong-il asin kan kasaroan niyang si Ko Young-hee. Poon pa kan 2010, si Jong-un iyo an binibistong tagamana sa poder kan liderato kan nasyon na Norte Korea. Kan magadan an ama niyang si Jong-il, siya dineklara na kan telebisyon estado bilang "An Dakulang Kasalihid". Kan Desyembre 24, 2011, ibinantolin na siya na an Kumander Supremo kan Hokbong Popular nin Korea.\nSiya sarong Daejang sa Hokbong Popular nin Korea, sarong ranggong katumbas sa Heneral. Si Jong-un nag'adal daa nin computer science sa Norte Korea. Duwang kurso an saiyang nakamit, an saro pa kaini pisika na kinua niya sa Kim Il-sung University.\nKinua sa "https://bcl.wikipedia.org/w/index.php?title=Kim_Jong-un&oldid=182226"\nHuring binago an pahinang ini kaitong 1 Mayo 2019, alas 23:01.


Liberato Aureus - Wikipedia\nSi Levy Aureus\nSi Liberato "Levy" Aureus (nmndg: Hunyo 23, 1935 - Septyembre 21, 2013) sarong Bikolanong kolumnista, humorista asin kagsurat kan librong An Sabi ni Levy. Ginawadan siya kan 2006 kan Premio Tomas Arejola para sa Literaturang Bikolnon kan pagbistong Masirang na Bitoon kan Kabikolan.\nSiya namundag sa Bgy. Matoogtoog, Mercedes, Camarines Norte; siya an ika-tolong aki kan mag-agom na Ponciano S. Aureus kan Libmanan, Camarines Sur asin Iluminada Soria kan Basud, Camarines Norte. Nagdakula siya "sa pag-ataman ni Leon Aureus" asin "nakanood magsurat sa madiklom na apat na gilid kan Bicol Mail Printing Press na kaidto yaon sa kanto kan kalye P. Burgos asin Gen. Luna, siyudad nin Naga; nag-eskwela sa University of Nueva Caceres asin Ateneo de Naga, dai nakatapos nin kurso ta nag-agom tolos."\nAn napangagom niya iyo si Milagros Orbillo na inapod niyang "sarong inspirasyon bakong obligasyon," asin an pagsasaro ninda nagbunga nin siyam na mga "gwapo asin magayon na mga aki", sinda: Eleanor, Lourdes, Angelo, Ephraim, Levy Jr., Noel, Olivia, Rosalinda, Rosa Donna asin Ruby.\nNagtrabaho siya sa Department of Labor and Employment (DOLE), nagkahilig na magsurat nin rawitdawit na pinapadara sa mga istasyon nin radyo sagkod na siya nabantog na parasurat. Nagin man siyang kolumnista asta konsultant editoryal kan Bicol Mail. An bantog na kolum niya sa peryodiko semanal na ini iyo an Ilampog Ilabay na kan huri binago niya an pangaran sa An Sabi ni Levy. Pirang dekada ini regular na nagluluwas sa peryodikong ini.\nNagin man siyang direktor sa Junta Directiva sa Camarines Sur II Electric Cooperative, Inc (CASURECO II) representado an South District. Kan taon 1998, nagin siyang presidente kan Kooperatiba kan CASURECO asin nagtukaw siya sa siring na kargo nin sampolong taon, abot 2003.\nLevy Aureus, sarong gurangan nang editor sa Bicol Mail\nSarong librong mga pangisi ni Levy Aureus\nRetrato asin osipon kan buhay-buhay niya sinapi sa libro niyang An Sabi ni Levy.\nPinaghugot gikan sa "https://bcl.wikipedia.org/w/index.php?title=Liberato_Aureus&oldid=165255"\nLast edited on 12 Setyembre 2017, at 08:09\nHuring pigliwat an pahinang ini kan 12 Setyembre 2017, alas 08:09.


An Visayas o Kabisayaan sarô sa tulong mga grupo nin isla sa Filipinas, kabali an Luzon asin Mindanao. Komponido ini nin manlaen-laen na isla na nakapalibot sa Dagat Visayan. Ini an pinag-eerokan kan mga Bisaya. Pangenot na mga isla an: Panay, Negros, Cebu, Bohol, Leyte asin Samar. Maibabali man an mga isla kan Masbate asin Romblon kun ikokonsiderar an kultura.\nmga rehiyon sa Bisayas\nHasta sa ngonyan an uusipon kan kan Visayas bago an pag-abot kan mga Kastila sarong misteryo. Dawà igwang mga alamat na minausip kan uusipon kan mga Bisayâ dakol an minaduda kan katotoohan mga kaini. Sarô sa mga alamat minausip kan sarong hadè bisto bilang Kalantiaw na naggibo nin sarong koda nin ley. Igwang man na minausip na ang mga Bisayâ halè sa Borneo.\nEnot na nanambitan an Visayas sa uusipon kan ika-12ng cientong taon kan pighuhunà na an rehiyon pinaghahadean kan emperio nin Srivijaya.\nPinagtotobodan na an mga Bisayâ igwa nin dayupot na relasyon diplomatiko sa manlaen-laen na kahadean na Java asin Malay huli ta an mga katutubo kan Cebu nagibong makipag-olay ki Enrique kan Malacca gamit an tataramon na Malay kan uminabot si Fernando Magallanes kan 1521.\nAntes kan ekspedisyon ni Magallanes nagin interesado an mga Kastila sa arkipelago asin pinadara sinda Ruy López de Villalobos asin Miguel López de Legazpi kan 1543 sagkod 1565 tangarig diskobrehon asin sakopon an mga iska.\nKan enot, inakò kan mga Bisayâ an pagsakop kaini asin dakol an nagbalyo sa Kristyanismo sagkod nagpoon sa pag-akò sa Santo Niño bilang saindang patron. Alagad, nagin maalsom an sitwasyon asin nagbutwa an mga pag'alsa arog kaidtong ki Francisco Dagohoy.\nBakô sanang mga Kastila an nagin problema kan mga Bisayâ. Pinagtutubodan na nilulusob kan mga Moro an manlaen-laen na isla sa Visayas sa panahon na idto.\nKan Rebolusyon Filipino, aktibong kalabot an mga Bisayâ. An isla nin Negros mismo nangenot sa saindang rebolusyon.\nCinco de Noviembre'ng Marker sa Silay City\nMatapos an katalingkasan kan Filipinas, ipinadagos kan mga Bisayâ an pagbali sa politika.\nKinua sa "https://bcl.wikipedia.org/w/index.php?title=Visayas&oldid=200327"\nLast edited on 4 Enero 2021, at 23:07\nHuring binago an pahinang ini kaitong 4 Enero 2021, alas 23:07.


Home / Albay / Albay News / Legazpi City / Albay, madeklara nin State of Calamity ngonyan na aldaw\nAlbay, madeklara nin State of Calamity ngonyan na aldaw\nBicol Standard Newspaper Monday, January 15, 2018 Albay, Albay News, Legazpi City\nLegazpi city - Madeklara nin State of Calamity ngonyan na aldaw, Enero 15, 2018 an Albay katakod kan pag aburido kan bulkang Mayon na ngonyan itinaas na sa Alert level 3 kan PhilVolcs.\nSa intrivista kan Bicol Standard kay Dr. Cedric Daep kan Albay Public Safety and Emergency Management Office o APSEMO, sinabi kaini na paagi an nasabing deklarasyon ngani maka utang muna nin mga bagas sa National Food Authority o NFA na iaayuda sa mga nag ebakwar na mga residentes.\nPaagi man ini ngani magamit na kan kanya kanyang LGU’s an saindang mga naka standby na 5% Calamity fund na dae nagamit kan naka-aging taon.\nSa ngonyan, nag aabot na sa haros 6 mil na persona an mga nasa evacuation centers makalihis gibuhon kasuudma an preemptive evacuations sa gabos na mga baranggay na yaon sagkod sa 8kms extended danger zone.\nSegun kay Daep, dae masisiguro an pagtiner sa evacuation centers kan mga tawo kun wara nin itataong ayudang pagkakan an gobyerno.\nSa ngonyan, dae pa makapaluwas nin pondo an mga LGUs matapos magsara nin account ninda para sa taong 2017 mantang dae pa nairerelease an mga Internal Revenue Allotment o IRA para sa taong 2018.\nNilinaw ni Daep na igwa pa man nin milyones na Calamity Fund an probinsiya alagad 30% sana kaini an kukuahon para sa food assistance.\nMiyentrastanto, nagpuon na kasuudma na magsagibo nin assesment sa mga evacuation centers an PDRRMC ngani makapreparar nin report na magagamit sa paghagad nin donasyon sa mga Nasyunal asin Internasyunal na mga organisasyon.\nSegun kay Daep pinalibot na ninda an mga personahe kan Provincial Engineering Office asin Provincial Health Office ngani hilingon an availability kan mga facilidades arog kan toilet, karigusan, asin water sources.\nPakatapos kaini, masurat an gobyerno provincial sa UNICEF, UNDP, AECID asin iba para para makahagad tabang.\nPlano man ni Daep na mag organisa nin Donors Forum sa Manila kun kakaipuhanon para bumulos pa an donasyon.\nAlbay, madeklara nin State of Calamity ngonyan na aldaw Reviewed by Bicol Standard Newspaper on Monday, January 15, 2018 Rating: 5


Migrasyon, baskog-isip, asin pangataman sa sadiri | Magbikol Kita\nPublished on Sunday, July 26, 2020, 2:15am\nKan sarong semana, nagtao ako nin webinar sa sarong unibersidad na inatindiran nin mga paratukdo asin administrador. An tema kan webinar: saykososyal na interbensyon para sa mga aki asin pamilya sa tahaw nin pandemya.\nDakul magagayon na hapot kan open forum na, pero saro sa nagtatak sako iyo an manungod sa isyu kan mga migrante asin kan saindang pamilya sa panahon nin COVID-19.\nMigrasyon asin Baskog-Isip\nHarani sa buót ko an migrasyon bilang sarong penomena. Magsasarong dekada na an nakaagi kan ako nagluwas nasyon para magtrabaho sa United Arab Emirates. Apat na taon akong nakipagsapalaran duman: inot bilang sarong psychometrician sa human resource consultancy, dangan bilang sarong counselor sa international school. Kan 2012, nagpuli ako sa Pilipinas para magklase giraray.\nHalipot an apat na taon para masabi kong batikan ako sa ekspiryensya bilang sarong Overseas Filipino Worker (OFW). Alagad, sayod ini para maihiras ko kun anu-ano an mga isyung inaatubang kan sarong OFW sa aspeto nin baskog-isip.\nMay duwang lado an area of concern kan mga migrante. Inaatubang ninda an mga hamon sa saindang nasyon na pinagtatrababuhan (host country) mantang iniisip man an kamugtakan kan saindang pamilya sa saindang nasyon na ginikanan (home country).\nSa nasyon na pinagtatrabahuhan, dakulang adjustment urog na kun iba an lenggwaheng gamit asin kung an kultura lain sa nakatudan. Yaon man an stress asin ansyedad na dara kan reyalidad na sinda dayo saná asin mas pinapaburan an mga lokal sa manlainlain na dimensyon kan pagbuhay urog na sa trabaho. Minsan nakakamati din nin diskriminasyon an mga dayong migrante dahil sa rasang kinakabilangan. May impluwensya an klase kan trabaho sa kalidad kan buhay (quality of life) ninda. Igwang mga OFW na marhay an benepisyo asin sweldo; igwa man na nagtitikapo dahil sa kadikit sana an nakukua. Urog na ngunyan sa panahon nin pandemya, dakol sa mga OFW an naapektuhan an mga trabaho. Igwang mga migrante na marhay an istaran; igwa man na suruksukan saná sa sadit na kwarto. May mga OFW man na nakakamati nin kamunduan asin hadit dara kan pagigin harayo sa pamilya.\nMantang inaatubang an mga nasambit na agyat, dai mahahali sa mga migrante na isipon an kundisyon kan saindang mga nawalat na paryentes. Mawot ninda na regular makapagpadara nin kwarta na panggastos kan saindang pamilya, kaya nahahandal kun may mga remalaso sa hanapbuhay. Nagsosolo-solo sinda sa panahon na may hilang o kamatian. Kun may mga dai pagkakairintindihan sa laog kan harong, halangkaw an lebel kan stress nin huli ta dai tulos sinda makaresponde kaya nakakamati nin kawaran-kakayahan (powerlessness). Minsan kawsa man nin kahaditan an mga huringhuding asin bareta na nakakaabot sainda manungod sa sitwasyon sa Pilipinas.\nBaskog-Isip asin Pangataman sa Sadiri\nSa tahaw kan mga isyung inaatubang ninda, anu-ano an mga istratehiyang pwedeng purbaran para mapakusog an baskog-isip asin pangataman an sadiri (self care) kan mga migrante asin kan saindang pamilya?\n1. Marhay kun sinda igwang mga amigo o amiga na masirbing support system ninda. Mga tawong pigtitiwalaan na pwedeng makaulay o hagadan tabang.\n2. Makakatabang kun mapartisipar sinda sa mga aktibidad na recreational na ikakaugma ninda, arog kan isports, creative activities, asin iba pa.\n3. Kun sinda may mga religious practices, makakatabang kun maiseselebrar ninda ini dawa sa pribado o kaiba an mga tawong may siring man na pagtubod.\n4. Importante an pagrereserba nin oras sa pagpahingalo sa luwas kan trabaho. Kaiba kaini an pagturog nin tama sa oras asin balansyadong pagkakan.\n5. Kun makakatabang, mantiniron an komunikasyon sa saindang pamilya digdi sa Pilipinas sa paagi ni pag-apod o paggamit nin mga teknolohiya siring kan social media o video conferencing.\n6. Kun may mga okasyon arog kan birthday, anibersaryo, o pyesta, pwede ining iselebrar gamit man an mga social media technologies para makabali man an kapamilya na nasa abroad.\n7. Purbaran an mga ehersisyong pampakalma (relaxation exercise) arog kan hararom asin kontroladong paghangos (deep and controlled breathing) asin mga self-soothing exercises arog kan pagdangog nin musika, pagkakan nin masiram asin masustansya, pagpamasahe, paghiling nin magayagayang kapalibutan.\n8. Kun halangkawon an stress, ansyedad, o kamunduan na namamatian na dai na kayang solusyunan kan sadiri o kan mga kairiba, dai masupog magrani sa mga propesyunal sa baskog-isip (mental health professional) arog kan mga counselor, sikolohista, o psychiatrist. Sa panahon nin pandemya, an mga propesyunal na ini padagos na nagseserbisyo sa paagi nin telecounseling o telemedicine.\nAn mga nasambit pwedeng makatabang sa pagpaurog kan baskog-isip bako saná kan mga migrante kundi pati kan saindang pamilya, o sisay man na nagmamawot pangatamanan an sadiri. Maninigong paghurup-hurupan na an lambang saro may kakusugan nin isip asin buót na pwedeng gamiton para atubangon an mga problema sa buhay. Alagad, kun mag-abot an oras na dai ta na kinakaya an mga sirkumstansya, bakong kaluyahan an paghagad tabang kundi sarong senyales nin kusog.


Home / Bicol / Bicol News / Camarines Norte / Drugs / News / 7ng taga CNorte, dakop huli sa shabu\n7ng taga CNorte, dakop huli sa shabu\nBicol Standard Wednesday, March 29, 2017 Bicol, Bicol News, Camarines Norte, Drugs, News\nDAET, CNorte 3/29/17 (BICOLSTANDARD) — Pito an nahulog sa kamot kan pulis sa nagpapadagos na operasyon kontra sa illegal na droga sa Camarines Norte.\nAn pinagsararong miembros kan Camarines Norte Police Provincial Office, Camarines Norte Provincial Public Safery Company, CNCIDT, PDEA, Regional asin Provincial Drug Enforcement units-Special Operations Units, asin an mga police sa 5ng banwaan sa Camarines Norte an tarabang sa one time big time operation.\nAn mga sinakyada kan nasambit na grupo iyo an mga banwaan kan Jose Panganiban, Labo, Mercedes, Talisay asin Vinzons, kan fecha 27 asin 28 ngonian na bulan.\nSa Talisay, an nadakop sa buy bust operation iyo si Joe Mar Ubana y Ramos na nakuanan nin shabu asin marijuana sa saiyang poder.\nNadakop man si Jullius Mediavillo y Olis alias Emo sa Barangay Parang, Jose Panganiban na may pugol man nin 6 na pidasong heat sealed small plastic sachet na may laog nin shabu.\nMientrastanto, sa Purok 5, Brgy. Santa Rosa Sur, Jose Panganiban, an nakuanan nin shabu iyo si Rommel Sayson y Leria, sa ginibong search operation sa saiyang residencia.\nSa Purok 7, Barangay Malatap, Labo, ipig iplementar an search warrant sa residencia ni Jayson Belmonte y Gaza, asin nakakua man nin 5ng pidaso nin plastic sachet na may laog nin shabu an mga awtoridad.\nAn saro pang nadakop sa kapareyong barangay kasoodmang alas 4:00 nin hapon iyo si Mario Hernandez, na may pugol nin 6 na pidasong small-heat sealed shabu.\nSi Daniel Zenarosa y Maigue, na taga Bautista St., Barangay Poblacion, Vinzons nadakopan man nin shabu asin si Noel Villarete y Evangelista, taga Mercedes, Camarines Norte, nabakalan man nin shabu asin may nakuang mga drug paraphernalia sa saiya.\nAn mga search warrants na ginamit sa operasyon kan mga ahentes kan gobierno firmado ni Judge Evan Dizon, Executive Judge kan Regional Trial Court sa Daet, Camarines Norte.\nGabos sinda sasangatan nin kaso sa pagbalga kan ley sa illegal na droga.\n7ng taga CNorte, dakop huli sa shabu Reviewed by Bicol Standard on Wednesday, March 29, 2017 Rating: 5


ANO an parate na enot mong ihinahapot sa saro sa enot na pagkamidbid mo sa saiya?— Iyo, ihinahapot mo kun ano an ngaran nia. Kita gabos may ngaran. Tinawan nin Dios nin ngaran an enot na tawo digdi sa daga. Sia nginaranan niang Adan. An agom ni Adan nginaranan na Eva.\nMinsan siring, bako sanang mga tawo an may ngaran. Isipa an iba pang bagay na may ngaran man. Kun may magtao saimo nin munyeka o ataman na hayop, tinatawan mo iyan nin ngaran, bako daw?— Iyo, importanteng marhay an pagkaigwa nin ngaran.\nTingaga an kadakoldakol na bitoon kun banggi. Sa paghona mo daw may ngaran sinda?— Iyo, tinawan nin Dios nin ngaran an balang bitoon sa langit. Sinasabi sa sato kan Biblia: “Saiyang sinusuma an kabilangan kan mga bitoon; sinda gabos inaapod nia sa saindang ngaran.”—Salmo 147:4.\nAram mo daw na may ngaran an gabos na bitoon?\nSiisay an sasabihon mo na pinakaimportanteng persona sa bilog na uniberso?— Iyo, an Dios. Sa paghona mo daw may ngaran sia?— Sinabi ni Jesus na igwa. Sarong beses sinabi ni Jesus sa pamibi sa Dios: ‘Ipinamidbid ko an saimong ngaran sa sakong mga parasunod.’ (Juan 17:26) Aram mo daw an ngaran nin Dios?— An Dios mismo an nagsasabi sa sato kun ano iyan. Sabi nia: “Ako si Jehova. Iyan an sakong ngaran.” Kaya an ngaran nin Dios JEHOVA.—Isaias 42:8.\nAno an pagmate mo kun nagigirumdoman nin iba an saimong ngaran?— Naoogma ka, bako daw?— Gusto man ni Jehova na maaraman nin mga tawo an ngaran nia. Kaya maninigo na gamiton niato an ngaran na Jehova kun nakikipag-olay kita manongod sa Dios. Ginamit kan Dakulang Paratokdo an ngaran nin Dios, si Jehova, kun nakikipag-olay sia sa mga tawo. Sarong beses sinabi ni Jesus: “Kamotan mo si Jehova na saimong Dios sa bilog mong puso.”—Marcos 12:30.\nAram ni Jesus na an “Jehova” importanteng marhay na ngaran. Kaya tinokdoan nia an saiyang mga parasunod na gamiton an ngaran nin Dios. Tinokdoan pa ngani nia sinda na magtaram manongod sa ngaran nin Dios sa saindang mga pamibi. Aram ni Jesus na gusto nin Dios na mamidbid nin gabos na tawo an Saiyang ngaran, an Jehova.\nKaidtong haloy nang panahon an nakaagi ipinaheling nin Dios kun gurano kaimportante kan ngaran nia sa tawong si Moises, na saro sa mga aki ni Israel. An mga aki ni Israel, na inapod na mga Israelita, nag-iistar kaidto sa daga na inaapod Egipto. An mga taga duman sa dagang idto inapod na mga Egipcio. Ginibo nindang oripon an mga Israelita asin maringison sinda sa sainda. Kan dakula na si Moises, hiningoa niang tabangan an saro sa mga kahimanwa nia. Huli kaini naanggot si Faraon, an hade kan Egipto. Gusto niang gadanon si Moises! Kaya nagdulag si Moises sa Egipto.\nNagduman si Moises sa ibang daga. Idto an daga nin Midian. Duman nag-agom si Moises asin nagpoon na magpamilya. Nagtrabaho man sia bilang pastor, na nag-aataman nin mga karnero. Sarong aldaw sibot si Moises sa pag-ataman sa saiyang mga karnero harani sa sarong bukid kan may maheling siang makangangalas. May nagkakalayong kilitis, alagad dai iyan nasosolo! Ruminani si Moises tanganing mas maheling iyan.\nAram mo daw kun ano an nangyari?— Nakadangog si Moises nin boses na nag-aapod hale sa tahaw kan nagkakalayong kilitis. Nag-apod an boses, “Moises! Moises!” Siisay daw an nagsasabi kaidto?— An Dios an nagtataram! Kadakol kan ipapagibo nin Dios ki Moises. Sabi nin Dios: ‘Madia asin isusugo taka ki Faraon, an hade kan Egipto, asin iluwas mo sa Egipto an sakong banwaan, an mga aki ni Israel.’ Nanuga an Dios na tatabangan nia si Moises na magibo ini.\nAnong importanteng bagay an nanodan ni Moises sa nagkakalayong kilitis?\nAlagad sinabi ni Moises sa Dios: ‘Halimbawa magduman ako sa mga aki ni Israel sa Egipto asin sabihon ko na isinugo ako nin Dios. Paano kun hapoton ninda ako, “Ano an ngaran nia?” Ano an sasabihon ko?’ Si Moises sinabihan nin Dios na sabihan an mga aki ni Israel: ‘Si Jehova an nagsugo sa sako sa saindo. Jehova an ngaran ko sagkod lamang.’ (Exodo 3:1-15) Ipinaheheling kaini na papagdadanayon nin Dios an ngaran na Jehova. Nungka nia iyan na sasalidahan. Gusto nin Dios na mamidbid sia sa saiyang ngaran na Jehova sagkod lamang.\nPaano ipinamidbid nin Dios an ngaran nia sa Dagat na Pula?\nKan si Moises bumalik sa Egipto, paghona kan mga Egipcio sadit sanang dios kan mga Israelita si Jehova. Dai ninda hinona na sia an Dios kan bilog na daga. Kaya sinabihan ni Jehova an hade kan Egipto: ‘Ipapamidbid ko sa bilog na daga an sakong ngaran.’ (Exodo 9:16) Talagang ipinamidbid ni Jehova an saiyang ngaran. Aram mo daw kun paano nia ginibo iyan?—\nBueno, pinagbotan nia si Moises na pangenotan an banwaan nin Israel sa pagluwas sa Egipto. Pag-abot ninda sa Dagat na Pula, guminibo si Jehova nin marang agihan pabagtas mismo duman. An mga Israelita ligtas na nakabagtas sa marang daga. Alagad kan yaon na sa marang irarom kan dagat si Faraon asin an bilog niang hukbo, an tubig na garo sinagop sa man-ibong-ibong buminagsak sa mga Egipcio, asin nagadan sinda gabos.\nDai nahaloy nabaretaan kan mga tawo sa bilog na daga an ginibo ni Jehova sa Dagat na Pula. Paano niato naaraman na iyan nabaretaan ninda?— Bueno, pakalihis nin mga 40 taon, an mga Israelita nag-abot sa Canaan, na iyo an daga na ipinanuga ni Jehova na itatao sa sainda. Duman an duwang Israelitang lalaki sinabihan kan hoben na babaeng si Rahab: “Nadangog niamo kun paano pinamara ni Jehova an katubigan kan Dagat na Pula sa atubangan nindo kan kamo humale sa Egipto.”—Josue 2:10.\nNgonyan dakol na tawo an kaparehong-kapareho kan mga Egipciong idto. Dai sinda nagtutubod na si Jehova iyo an Dios kan bilog na daga. Kaya gusto ni Jehova na an saiyang banwaan sabihan an iba manongod sa saiya. Ini an ginibo ni Jesus. Sa paghinanapos kan buhay nia digdi sa daga, sinabi nia ki Jehova sa pamibi: “Ipinamidbid ko sa sainda an saimong ngaran.”—Juan 17:26.\nIpinamidbid ni Jesus an ngaran nin Dios.\nGusto mo daw na arogon si Jesus? Kun siring, sabihan mo an iba na an ngaran nin Dios Jehova. Tibaad marisa mo na dakol an dai nakakaaram kaiyan. Kaya tibaad puede mong ipaheling sa sainda an teksto sa Biblia sa Salmo 83:18. Kuanon niato ngonyan an Biblia asin magkaibanan niatong hanapon an tekstong iyan. Sinasabi kaiyan: “Tanganing an mga tawo makaaram na ika, na an ngaran Jehova, ika sana an Kaharohalangkawe sa bilog na daga.”\nAno an nanonodan niato sa pagbasa kaini?— Iyo, nanonodan niato na Jehova an pinakaimportanteng ngaran sa gabos. Iyan an ngaran kan Makakamhan sa Gabos na Dios, an Ama ni Jesus asin an Saro na kaggibo kan gabos na bagay. Asin girumdoma, sinabi ni Jesus na maninigo na kamotan niato si Jehova Dios sa bilog niatong puso. Namomotan mo daw si Jehova?—\nPaano daw niato ikapaheheling na namomotan niato si Jehova?— An sarong paagi iyo an pagkamidbid sa saiya bilang Katood. An saro pang paagi pagsabi sa iba kun ano an ngaran nia. Puede niatong ipaheling sa sainda sa Biblia mismo na an ngaran nia Jehova. Puede man niatong isaysay an makangangalas na mga bagay na linalang ni Jehova asin an marahay na mga bagay na ginibo nia. Ini ikinaoogmang marhay ni Jehova ta gusto nia na an mga tawo makanood manongod sa saiya. Puede kitang makiiba sa paggibo kaiyan, bako daw?—\nBakong gabos magugustong maghinanyog kun kita nagtataram manongod ki Jehova. Dakol an dai naghinanyog dawa kan si Jesus, an Dakulang Paratokdo, magtaram manongod sa Saiya. Alagad dai nagpondo si Jesus sa pagtaram manongod ki Jehova huli kaiyan.\nKaya arogon niato si Jesus. Padagos kitang magtaram manongod ki Jehova. Kun iyan gigibohon niato, maoogma sa sato si Jehova Dios ta nagpapaheling kita nin pagkamoot sa saiyang ngaran.\nNgonyan magkaibanan na basahon sa Biblia an pira pang teksto na nagpapaheling kan halaga kan ngaran nin Dios: Isaias 12:4, 5; Mateo 6:9; Juan 17:6; asin Roma 10:13.\nMay ngaran daw an Dios asin may pagmakolog daw sia sa sato?\nI-share I-share May Ngaran an Diyos


Kandingga - Wikipedia\nAn kandingga sarong maharang na lutong Filipino kan bagà, katoy asin puso' kan kanding o orig. Sukà an linulutoan kaini imbes na lana. Normalmente, pigsasalakan ini nin giniris na paklang kan kangkong.\nBersyon kan kandingga sa banwaan kan Baao, Camarines Sur\nEnot maggisa nin bawang, sibulyas, paminta na kaagan na nin bitsen. Kun sarong kilong bagà asin katoy, an proporsyon kaiyan saro kaapatan (1/4) na suka man an ikaag asin kabanga' na tawyo. An takadan iyo an ordinaryong kap. Sa suka asin tawyo iraramas na maray an giniling na baga' asin katoy.\nDangan, ikaag na sa kawali an pinagramas duman sa kawali na may ginisang sibulyas asin bawang. Kun yaon na sa katahawan kan pagluto kaini saka naman ikaag an giniris na mga paklang nin kangkong. Dai pwedeng idungan an kangkong sa pagkaag kan giniling na baga ta malulu'nok an mga paklang. Halaton na maglomoy.\nDakul nagsasabi na inapod ining kandingga ta mayormente baga' sana kan kanding an dapat ginagamit igdi. Pero posible natongod sana na an pangaran garo nakaagid sa taramon na kanding. An totoo uso man na lutoon na kandingga an baga asin katoy kan orig.\nPinaghugot gikan sa "https://bcl.wikipedia.org/w/index.php?title=Kandingga&oldid=215053"\nLast edited on 26 Setyembre 2021, at 07:24\nHuring pigliwat an pahinang ini kan 26 Setyembre 2021, alas 07:24.


Tolong aldaw matapos bawian nin police escort si dating 1st district Congressman Rolando Andaya Jr. hinipaan kan dai pa mamidbid na armadong suspechado alagad nakasalbar an dating lehislador mantang bullet proof an saindang piglulunadan na land cruiser mga alas 7:30 nin aga, kan Martes Hunyo 1 sa barangay Palestina, Pili, Camarines Sur. Sa mga pahayag ni Andaya sa miembros kan media pasiring siya asin mga kaibanan kaini sa barangay Cadlan, Pili, Camarines Sur nganing aramon a\nViaje kan commuter train 1 bulan nang paralisado\nParalisado pa an viaje kan commuter train kan Philippine National Railways (PNR) sa Camarines Sur langkag na an mga regular na pasajeros sa mga banwaan kan railroad town. Masarong bulan nang mayong viaje matapos maraot an makina na kaipuhan pang halaton an pig-order kan lokal na manijamiento sa Manila. Si Greg Manio, district supervisor kan PNR sa Camarines Sur nagpahayag na sainda pang hinahalat an pag-abot kan pyesa sa makina na posibleng mag-abot na ano man na aldaw ngunia\nKun igwa pang mga paltarason asin sumbikalan na residentes kan barangay na nagsisinutil magsunod sa health and safety protocols, pinatanidan na kan Liga ng mga Barangay kan Ciudad nin Naga na makukua ninda an hinahanap nganing arestaron asin pamultahon base sa ordinansa kan ciudad. Si Liga President Antonio ‘‘Dodith’’ Beltran nagpahayag kaini sa tahaw kan pinaluwas na patanid ni Presidente Rodrigo Duterte na dapat arestaron an opisyales de barangay asin casohan kun dai na-iim\nMaabala naman an pag-abot kan suplay nin bakuna sa Ciudad nin Naga mantang apektado sa global demand asin dai na idadagos an pag-suplay sa ciudad kan AstraZeneca. Alagad an solusyon naghanap nin ibang pharmaceutical company an City Hall asin nakaulay na an bagong supplier na iyo an DistriPhil, awtorisadong vaccine distributor kan COVAXIN. Ini an mga pahayag ni Alcalde Nelson Legacion na nag-order na nin cincuenta mil (50,000) doses para sa 25 mil katao nin COVAXIN hale sa Bha\nTigsik ko an mga pagirumdom na nagpapadagos Na gustong ipaabot satuya kan Mahal na Diyos Sa paagi nin paglinog, baha, bagyo, corona virus Sa mararaot, magbago na man logod kita gabos Tigsik ko an mga tataramon nin Diyos satuya Kun sa mga tugon niya dai kita magpapabaya Papabuluson niya satuya an dakol na biyaya Asin dadarahon pa kita sa kahadian nin Ama Tigsik ko an iba-ibang klasing ugali nin tawo Lingawan na, mga nagpakulog kan buot nindo Si mga nagpadangat asin nagpangiri


SA DEPED CAMARINES SUR: Zero sa F2F, nagpatindog duwang radio base, sabi\nDai kabale an Departamento de Edukasyon (DepEd) sa Camarines Sur sa pilot face-to-face classes (F2F) alagad igwa sindang duwang sadiring estasyon nin radyo mantang mayong estudiantes sa online classes huli sa problema sa internet connectivity.\nAlagad an saindang radio base limitado an apon kan signal sa saro sanang banwaan asin nakakaabot man sa ibang barangay.\nAn duwang improvised radio base na makukua sa FM band yaon sa Don Servillano Platoon High School sa banwaan kan Tinambac asin Milaor National High School sa banwaan nin Milaor.\nIni an pahayag ni Assistant Division Superintendent Sueño Luzada, matapos mahale sa listahan an sampolong mga escuelahan sa DepEd Camarines Sur na saindang pigrekomendar huli ta limitado an inaprubaran kan saindang opisina sentral para sa pilot physical classes.\nSinabi ni Luzada igwang total na 1,907 an escuelas publica sa Camarines Sur asin sampolo digdi yaon sa remote barangay kadakle hale sa premirong distrito na zero sa caso sa cororavirus disease (Covid-19).\nEnot nang pig-andam kan DepED CamSur an pilot physical classes na gigibohon na sa Noviembre 15, 2021 mantang kaipuhan magsunod sa health protocol alagad mayo sindang magiginibo magsunod sa desisyon kan saindang opisina sentral.\nSa Division of City School sa Ciudad nin Naga an Teodora Moscoso Elementary School sa Barangay Carolina iyo an pig-andaman sa F2F alagad mayo nang kasegurohan.\nAn guidelines kan DepEd national pinahayag ni City School Division Supt. Manny De Guzman an barangay kun saen gigibohon an pilot public school dapat zero sa Covid case sa laog nin 28 diyas antes kan implementasyon sa pilot F2F alagad nagparalangkaw si caso sa Naga asin nagkaigwang record an sinambit na barangay.\nAn iba pang kondisyon nganing tugotan an escuelahan dapat mayong problema sa transporasyon.\nNaglalaom an DepEd Naga mawawara na an caso sa barangay sa tahaw kan mga report na padagos nang nagbababa an caso sa Covid-19 sa ciudad alagad an final approval iyo an saindang opisina sentral. (DPAureus)


TOWING ORDINANCE: Hurot suspendiron - MNCCI\nSa walang retrato asin sa tahaw mga enot na nagbalga kan towing ordinance kan City Hall ginagamitan nin panghatak nin vehiculo kan towing company nganing maseguro na mayong daños pasakat sa towing truck sagcod sa impounding area. Sa toong retrato padagos an mga pag-wheel clamp kan PSO sa pasaway na mga tsuper na dai nagsusunod sa ordinansa kan ciudad. (PSO)\nHuhuroton kan Metro Naga Chamber of Commerce and Industry (MNCCI) sa lokal na gobierno kan Ciudad nin Naga na suspendiron muna an towing ordinance (TO) nin huli ta luway-luway nang na-aapektaran an mga establisimiento de negosyo mientras na napuon pa sana an implementasyon kan ordinansa.\nSi Ferdinand Sia, Presidente kan MNCCI nagpahayag sa entrevista kan Bicol Mail sa paagi nin telepono an saindang sektor haloy nang nagsusuporta sa arin man na mga proyecto kan ciudad alagad kaipuhan man mabalanse sa ngaran na negosyo.\nNapuon pa sana an implementasyon kan TO alagad dakul na an nagrereclamo mantang na-aapektaran man an saindang mga establisimiento lalo na kun si atubangan ninda sakop kan tow away zone.\nHahagadon ninda mientras na suspendido an TO na adalan muna asin magbilog nin sarong technical committee kaiba an saindang sektor nganing ilaog man an saindang recomendasyon dawa na ngani dai man sinda totalmenteng nagcocontra sa ordinansa.\nGrabe na an trafico sa ciudad asin saiyang pigbiklad an saindang nagkaperang mga suhestiyon na kinababalihan kan 1. maghanap nin mga parking area; 2. estrictong iimplementar kan mga awtoridad an traffic ordinance mientras na dakul na mga tsuper an dai nagsisinutil sa No loading/unloading area; 3. Magbugtak nin cover path walk nganing igwang lakawan an mga tawo; asin 4. Dapat magkaigwa nin advocacia na maglakaw nalang envez na maggamit pa nin vehiculo.\nAn planong magbugtak nin edificio bilang parking area gibohon muna antes kan towing ordinance, sabi pa kan MNCCI.\nSaiyang pig-ehemplo kun an sarong parokyano nin hardware kulang an quince minutos sa pagkarga kan saiyang mga binabakal an mangyayari mahali o kun dai mapahatak na sana kan saindang vehiculo?\nPinahiwas pa an wheel clamp area yaon pa an towing ordinance kulang man an mga lugar nin parking area. Si Consejal Joselito del Rosario, chairman kan Committee on Transport sa Sangguniang Panlungsod nagpahayag na andam nindang adalan ano man na rekomendasyon kan MNCCI.\nAn Towing and Expanded Wheel Clamp Ordinance o City Ordinance No. 2018-18 na-aprobaran kan 2018 asin nagsikad an implementasyon kan Enero 6, 2020.\nSi Renne Gumba, jefe kan Public Safety Office kan City Hall iyo an natukahan ni Alcalde Nelson Legacion na punan na an implementasyon kan TO sa tahaw kan ‘’alarming’’ na an problema sa trafico.\nSinabi man ni Gumba na dagos-dagos an saindang implementasyon sagcod na mayo nin ano man na direktiva na sinususpendi an ordinansa. (DPA)


Makuapo ni Rizal\nDai ko malikayan na magiromdoman tuyong naglalaog ako sa Plaza Rizal, an kaidto sarong pusog, olpok na poon nin kahoy sa tongod ni Rizal naka atubang sa Quezon Square. An kahoy na idto pinutol haloy na tanganing maging mahiwas an natad kan rebulto ni Rizal asin buelo an mga programa. Mga soltero na kami ni Suzing (Zosimo Villarez, ice cream vendor sa supermarket) amigo, kapartner sa pag shine nin sapatos asin pag tienda nin diyaryo. Sarong marumarom na Bangui, napa-agi kaming duwa sa laog kan Plaza Rizal na kan panahon na idto marambong na mga poon nin kahoy iyo an pig iistaran kan mga inaapod na “makuapo ni Rizal (bansag sa GRO). Sa pag-agi mi sa poon kan olpok na kahoy, igua kaming nadangog na sitsit asin pag apod sa pangaran ni Suzing hale sa sarong anino na naka surapot sa sanga kan kahoy na huna mo si “Lucifer”. Sa pag masid mi sa “anino”, ini dakulang tawo, naka saya, halaba an buhok asin haralaba an mga kuko asin naka “high-heel”, pero mayo man siyang pugol na mansanas na ipapa rangot samuya. Sa inot ming pag tantya, an anino sarong “makuapo ni Rizal” na nag hahanap nin Kustomer na kan panahon na idto ang precio P50 an kada “ fight”. Sa pag sigato ni Suzing sa “daraga” ini nag taram, Hello Zosimo?.. dai mo na ako bistwo? I’m Guillermo!\nMedyo nagngalas na nag simbag si Suzing, Guillermo… Bakla ka na? Sa samuyang pag-orolay, si Guillermo na dati barumbado sa eskwelahan, tinatakutan kaidto ta ini para llamada asin bully, asin brusko ta mga kargador nin kamote sa Mercado alagad naging bakla kan siya mag trabaho sa Manila asin an gabos “History”. An mga kadaragahan kaidto pig papangaladan kan mga magurang na dai mag agi kun bangui sa laog kan Plaza Rizal ta baka mamaluan nin “makuapo ni Rizal”. Pero an magayon kaidto sa Plaza Rizal, iyo an mga diskusyon sa biblia na pinapanginotan ni “Kalamay”. Sa samuyang lumang Family album na haloy isinaray kan sakuyang ina, yaon an “ black & white” picture na ako omboy pa asin kolkol ni Mama. Kaiba an duwa pang mga ina asin mga omboy na naka tukaw sa doot kan Plaza Rizal. Sa cuentada ko, mga taon 1956 an retrato ta kaidto malinigon an Plaza Rizal magayon pag pasyaran kan Familia, mayo pa kan mga “makuapo ni Rizal”,imbes anyaon mga empleado kan Kapitolyo na anas naka puti na trubenais asin putting pantalon, naka sapatos na kabang kabang, an iba nagpapa shine nin sapatos habang nagbabasa nin peryodiko. Kun malaog kamo sa New China Restaurant, mahihiling an dakulang retrato kan Plaza Rizal na tunay na magayon ta ini yaon sa tongod kan lumang kapitolyo na an forma hawig sa mga Plaza duman duman sa Yuropa. Kan panahon ni Governor Jose Bulaong, ipinangalad an mga “makuapo ni Rizal” kaya an iba sainda naka kua nin lugar sa may kanto kan Rodson asin kanto kan Dinaga harani sa sinehan kaidto kan Albe.\nNagka igua nin mahalnas na lawn kaya gulpi an nagpapasyar na mga kaakian asin mga retirado. Mas lalong naging magayona an Plaza Rizal kan ikinaag ni Gov Luis Villafuerte an LRV Cinema, dakulang telebisyon na pig dadalanan kan mga tawo, igua pa nin “Concert at the Park”, may nagkakanta igua pang nagtutugtog nin violin. May mga karantahan asin ibang programa kabale na an “kurahaw” kan mga cause-oriented groups na nagrarally kontra sa sabwatan kan America asin Pilipinas. Pero an dai nanggad nawawara sa Plaza Rizal iyo an masiram na luto nin mani. Poon pa kaidto an “Salted na Mani”, sinanlag, asin linabunan iyo an tatak kan Plaza Rizal ta an mga nagtuturukaw-tukaw sige an topsi nin Mani na sagkod ngunyan iyo pa an masulong na pigtitinda sa Plaza Rizal maski ngani karibal na kan mani, an crispy kublit nin manok,bulastog, barbecue asin isaw. Sayang nawara an debate nin Biblia ta ini pig ribayan nin mga masahistang buta na dai tataong makipag debate imbes sige sana an hilot tunay na tuninong asin mayong ka diskusyon.


Consumedores dejado kun maglaog an BLPC\nAn mga halangkaw na opisyal kan Camarines Sur III Electric Cooperative (Casureco III) sa Ciudad nin Iriga nagpahayag na dejado an miembros-consumedores kun dagos nang aprubaran sa Senado an House Bill 4437 nganing matawan franquicia na magbugtak kan kumpanya nin kuryente an Bicol Power and Light Corporation (BLPC) sa Rinconada district.\nPigsumiter na sa senado kan Bicol Electric Cooperative Association (BECA) an saindang resolusyon na pusog na nagcocontra sa house bill sa pighahagad na franquicia kan BLPC sa tahaw kan naging marikas na desisyon ni Senador Grace Poe, Chairman kan Committee on Public Services na aprubaran na an controvercial na bill.\nSi Acting General Manager Engr. Wilfredo Bucsit asin Task Force Rinconada Power Chairman Ana Sylvia M. Alsisto nagpahayag sa press conference kan Jueves, Deciembre 2 na kun marealisar an HB 4437 ni 2nd District Congressman LRay Villafuerte kan Camarines Sur magkakaigwang dakulang epekto sa ribo-ribong miembros-consumedores arog kan paglangkaw kan singil sa tarifa sa kuryente; kun may calamidad dai na makakua nin ayuda sa gobierno mantang an gastos sa infrastraktura asin sa operasyon ipapasa sa consumedores na maresulta sa halangkaw na tarifa sa kuryente; asin energization program dai na makakalaog sa hararayong barangay mantang malulugi an kumpanya.\nSa isyu sa halangkaw na tarifa, sinabi ni Board Chairman Alsisto mismo na an Energy Regulatory Commission an nagkumfirmar sa committee hearing na kun igwang malaog na ibang kumpanya nin kuryente sa sarong lugar ciertong malangkaw an tarifa sagcod na magduble.\nSinabi pa na iba an mangyayari sa cooperativa nin electricidad kun may kumpetencia, iba an situasyon sa distribution utilities tinutugotan an natural monopoly huli ta an billing na-determined kan sadit, diit an mabaranga an resulta malangkaw’’.\nSi AGM Bucsit nagpahayag man sa isyu sa calamidad, huli ta pribado an BLPC dai puede sindang makakua nin ayuda sa gobierno para sa rehabilitasyon. Bakong arog sa mga cooperativa nin electricidad nasa lindong kan National Electrification Administration marikas an ayuda asin pagtabang sa rehabilitation project.\nSa isyu naman sa energization sa hararayong barangay, sinabi pa ni Bucsit na ciertong dai na makalaog an pribadong kumpanya sa mga barangay na kulang an consumedores mantang an saindang kaisipan iyo an ‘‘income’’ bakong magpalugi.\nAn grupo nin mga empleados kan Casureco III, sinabi ni Ann Rochi Iraola saindang pusog na pigcocontra asin kinukundenar an propuestong ley mantang nakahawas na ngani sa ‘‘ailing cooperative’’ matapos an apat na taon asin ngunian yaon na sa ‘‘double AA’’ interesado na an pribadong kumpanya na maglaog sa Rinconada district.\nCASURECO III PIGSUROG NI SEN. GATCHALIAN\nSinabi ni Senador Sherwin Gatchalian nagpahayag sa miembros kan media sa Ciudad nin Naga na saiyang cucuestionon sa senado an pag-aprubar sa hinahagad na franquicia kan BLPC sa tahaw kan mga pagcontra kan miembros-consumedores sa Casureco III asin an Bicol Electric Cooperative Association.\nSaiyang cocontrahon an rekomendasyon ni Senador Grace Poe kan Committee on Public Services nin huli ta premirong mangyayari sa 121 mga cooperativa nin kuryente an magkakaigwa nin competencia na maresulta sa halangkaw na tarifa sa kuryente.\nBako lang sa punto na contra an cooperativa asin BECA alagad adalan an interes kan ma-aapektaran na ribo-ribong consumedores.\nHuli kaini, segun sa senador bilang chairman kan Committee on Energy saiyang hahagadon na dapat ibaba giraray sa committee level nganing magpa-apod liwat nin committee hearing sa apektadong cooperativa.


SA CHA-CHA: Pandemya sinasabayan signature campaign\nKinukundenar kan progresibong grupo an pagmaniobra kan gobierno sa Cha-Cha sa paagi nin signature campaign.\nPahikap an ginigibo kan presenting administrasyon mantang nag-aatubang sa pandemya an nasyon alagad padagos an ginibong signature campaign nganing itulod an charter change sa paagi kan mga facilidad kan Department on Interior and Local Government.\nPang-oopurtonista an ginigibo kan DILG ngonian na may krisis sa salud sa tahaw kan paglaban kan gobierno sa coronavirus disease (Covid 19) alagad nasisibot man sa online signature campaign maging sa pagpirma sa residentes kan barangay.\nIni an mga pahayag ni James Casilihan, lider kan BAYAN MUNA sa Bicol asin an saindang panindugan dapat ibasura kan namamanuan an pigtutulod na cha-cha nin huli ta an motibo kan mga politico para sana sa saindang personal interest alagad dejado an namamanuan Filipino.\nSa ngonian haros kadakli nagiging gatasan kan elihidong opisyales an caja kan gobierno sagcod na digdi na sinda nagrarayaman kaya ngani habo nang magharale sa puesto lalo na si mga envuelto sa ‘’political dynasty’’.\nSa propuestong pag-enmienda kan 1987 constitution kinakaipuhan halion na an term limit kan mga elihidong opisyales nasyonal asin lokal asin an isyu sa economiya dapat tawan na nin buelo an dayuhan na inbestor envez gibohon nang 100 por ciento an saindang pagsasadiri hali sa dating 40-60 por ciento.\nAn opisina central kan DILG nagpaluwas kan saindang direktiva sa mga opisina rehiyonal na ipadagos an signature campaign sa paagi nin online maging pagpirma sa residentes asin target kan ahencia an dos milyones na pirma nganing madagos an Cha-Cha.\nPapaagihon na sa congreso an pag-enmienda kan konstitusyon asin ini malinaw para sana sa sadiring interes kan mga politico, sabi pa ni Casilihan.\nSaindang kinukundenar an arog kaining operasyon kan gobierno apesar na mayong konsultasyon sa mga Filipino sige sana an pagpa-pirma dawa an kadakli sa residentes kulang an pagkasabot sa isyu. (dpa)


Ipaheling an “Bilog na Kahoyoan sa Gabos na Tawo” — Watchtower ONLINE NA LIBRARYA\nw03 4/1 p. 20-25\nIpaheling an “Bilog na Kahoyoan sa Gabos na Tawo”\nAn Torrengbantayan Nagpapahayag kan Kahadean ni Jehova—2003\nSa Satong Ministeryo\n“Sa Gabos na Tawo”\nMagsolog nin Kahoyoan!\nAn Torrengbantayan Nagpapahayag kan Kahadean ni Jehova—1991\n“Padagos na ipagirumdom sa sainda na . . . magin rasonable, nagpapaheling nin bilog na kahoyoan sa gabos na tawo.”—TITO 3:1, 2.\n1. Taano ta bako pirmeng madali na magpaheling nin kahoyoan?\n“MAGIN kamong mga paraarog sa sako,” an isinurat ni apostol Pablo, “siring na ako paraarog ki Cristo.” (1 Corinto 11:1) An gabos na lingkod nin Dios ngonyan naghihingoa nin maigot na himateon an sadol na ini. Totoo, bako iyan madali, huli ta nagmana kita sa satong enot na mga magurang na tawo nin paslong mga kamawotan asin ugale na bakong kaoyon kan halimbawa ni Cristo. (Roma 3:23; 7:21-25) Minsan siring, pag-abot sa pagpaheling nin kahoyoan, kita gabos puedeng magin mapanggana kun kita maghihingoa. Alagad bakong igo an pagsarig sa sadiri sanang determinasyon. Ano pa an kaipuhan?\n2. Paano niato ikapaheheling an “bilog na kahoyoan sa gabos na tawo”?\n2 An diosnon na kahoyoan kabtang kan bunga kan banal na espiritu. Mientras na orog kitang nagsusunod sa mga paggiya kan puersa aktiba nin Dios, orog man na maririsa an bunga kaiyan. Dangan sana niato ikapaheheling an “bilog na kahoyoan” sa gabos. (Tito 3:2) Siyasaton niato kun paano niato maaarog an halimbawa ni Jesus asin kun paano niato magigibo na ‘makakua nin kaginhawahan’ an mga nakikiasosyar sa sato.—Mateo 11:29; Galacia 5:22, 23.\n3. Anong situwasyon sa pamilya an nagpapabanaag kan espiritu kan kinaban?\n3 An sarong kamugtakan kun saen kaipuhan an kahoyoan iyo an sa laog kan pamilya. Tinatantsar kan World Health Organization na an kadahasan sa pamilya mas dakula an peligrong itinatao sa salud nin mga babae kisa pinagkombinar na mga aksidente sa trapiko asin malaria. Halimbawa, sa Londres, Inglaterra, an un-kuarto kan gabos na ibinaretang madahas na krimen nangyari sa laog kan pamilya. An mga pulis parateng may nakakaenkuentrong mga tawo na ilinuluwas an mga nasa boot ninda paagi sa “sirilyakan patin mapanlibak na pagtaram.” Mas maraot pa, an nagkapirang mag-agom tinogotan an “maraot an kamawotan na kapaitan” na maapektaran an saindang relasyon. An gabos na ini mamondong nagpapabanaag kan “espiritu kan kinaban” asin huli kaiyan mayo nin lugar sa Kristianong mga pamilya.—Efeso 4:31; 1 Corinto 2:12.\n4. Ano an puedeng magin epekto nin kahoyoan sa pamilya?\n4 Tanganing maolang an kinabanon na mga tendensia, kaipuhan niato an espiritu nin Dios. “Kun saen an espiritu ni Jehova, yaon an katalingkasan.” (2 Corinto 3:17) Pinakokosog kan pagkamoot, kabootan, pagpopogol sa sadiri, asin pakatios an pagkakasaro nin bakong sangkap na mga mag-agom. (Efeso 5:33) An kahoyoan nin boot nagpapasinggaya sa kamugtakan asin sarong magayon na kabaliktaran sa iriwal asin pasuruhay na nagpapakanos sa dakol na pamilya. Mahalaga an sinasabi nin saro, alagad an paagi nin pagpahayag nia an nagpapaheling kun anong aktitud an nasa likod kan mga sinasabi. An mga kapurisawan asin kahaditan na ipinahahayag na may kahoyoan nagpapakalma sa mga tension. An madonong na si Hadeng Salomon nagsurat: “An simbag, kun mahoyo, nakapararayo nin kaanggotan, tara an tataramon na makolog nakapaaanggot.”—Talinhaga 15:1.\n5. Paano makatatabang an kahoyoan sa sarong pamilya na nababanga huli sa relihion?\n5 An kahoyoan nangorognang importante sa sarong pamilya na nababanga huli sa relihion. Kun iniibanan nin mga gibo nin kabootan, makakatabang iyan na madara ki Jehova an mga minatumang. Hinatolan ni Pedro an mga agom na Kristiana: “Magpasakop kamo sa saindong agom na lalaki, tangani na, kun an siisay man dai nagkukuyog sa tataramon, sinda madara minsan daing tataramon paagi sa gawe-gawe kan saindang agom na babae, huli sa pakaheling mismo sa saindong mabining gawe-gawe na may hararom na paggalang. Asin an saindong samno dai magin an panluwas na pagsalapid kan buhok asin an pagsulot nin mga alahas na bulawan o an pagsolog nin pan-ibabaw na mga gubing, kundi magin an natatagong persona kan puso sa dai nalalapang gubing kan toninong asin mahoyong espiritu, na may dakulang halaga sa mga mata nin Dios.”—1 Pedro 3:1-4.\n6. Paano mapapakosog kan pagpaheling nin kahoyoan an bogkos nin mga magurang asin mga aki?\n6 Puedeng maraot an relasyon nin mga magurang asin mga aki, nangorogna kun mayo an pagkamoot ki Jehova. Alagad sa gabos na Kristianong pamilya, kaipuhan an pagpaheling nin kahoyoan. Hinatolan ni Pablo an mga ama: “Dai nindo pagpaanggoton an saindong mga aki, kundi padagos na padakulaon sinda sa disiplina asin pagtatanos nin isip ni Jehova.” (Efeso 6:4) Kun nangingibabaw an kahoyoan sa sarong pamilya, nagkokosog an dayupot na bogkos nin mga magurang asin mga aki. Si Dean, saro sa limang aki, may nagigirumdoman manongod sa saiyang ama: “Mahoyo si Tatay. Mayo lamang akong nagigirumdoman na nakasimbagan ko sia—dawa kan ako tinedyer pa. Pirme siang mahoyo na gayo, dawa kun sia anggot. Kun minsan dai nia ako pinapaluwas sa kuarto ko o hinahalean ako nin nagkapirang pribilehio, alagad nungka kaming nagdiskutiran. Sia bako sanang samuyang ama. Katood man niamo sia, asin habo mi siang pamondoon.” An kahoyoan talagang nakakatabang na mapasarig an bogkos nin mga magurang asin mga aki.\n7, 8. Taano ta mahalagang marhay an pagpaheling nin kahoyoan sa ministeryo sa langtad?\n7 An saro pang kamugtakan na mahalaga an kahoyoan iyo an sa ministeryo sa langtad. Mantang ipinapaabot niato sa iba an maogmang bareta kan Kahadean, nakakanompong kita nin mga tawo na laen-laen an ugale. An nagkapira naoogmang maghinanyog sa mensahe nin paglaom na dara niato. An iba, huli sa laen-laen na dahelan, tibaad bakong marahay an reaksion. Digdi dakulang tabang sa sato an kualidad na kahoyoan sa pag-otob sa sugo sa sato na magin mga saksi sagkod sa kaporoporohi kan daga.—Gibo 1:8; 2 Timoteo 4:5.\n8 Nagsurat si apostol Pedro: “Santipikaron nindo an Cristo bilang Kagurangnan sa saindong puso, na pirmeng andam na gumibo nin pagdepensa sa atubangan nin lambang tawo na naghahagad sa saindo nin rason para sa saindong paglaom, alagad ginigibo iyan sa mahoyong boot asin hararom na paggalang.” (1 Pedro 3:15) Huling sinsero niatong minimidbid si Cristo bilang satong Arogan, maingat niatong ipinaheheling an kahoyoan sagkod an paggalang kun naghuhulit sa mga nagtataram na may kaisogan. An paggaweng ini parateng nagbubunga nin pambihirang mga resulta.\n9, 10. Isaysay an sarong eksperyensia tanganing ipaheling an halaga nin kahoyoan sa ministeryo sa langtad.\n9 Kan buksan kan agom nia an nagtotoktok sa pinto kan saindang apartment, dai lang nakiaram si Keith. Kan maaraman na saro sa Mga Saksi ni Jehova an saindang bisita, an agom ni Keith anggot na nagsahot na an mga Saksi maringis sa mga aki. An tugang na lalaki nagdanay na kalmado. Sia may kahoyoan na nagsimbag: “Namomondo ako na siring kaiyan an iniisip nindo. Puede daw po na ipaheling ko sa saindo kun ano an pagtubod kan Mga Saksi ni Jehova?” Naghihinanyog si Keith sa pag-oolay asin ngonyan nagrani sa pinto tanganing putolon na an pagdalaw kan tugang.\n10 Kan huri, nagbasol an mag-agom sa nagin maisog na pagtratar ninda sa saindang bisita. An mahoyong boot nia an nakatudok sa boot ninda. Sa pagkabigla ninda, pakalihis nin sarong semana nagbalik an tugang, asin tinogotan na sia ni Keith asin kan agom kaini na ipaliwanag an basehan sa Kasuratan kan saiyang pagtubod. “Sa suminunod na duwang taon, naghihinanyog na kaming marhay sa sinasabi nin iba pang mga Saksi,” an sabi ninda kan huri. Uminoyon sinda na magkaigwa nin pag-adal sa Biblia, asin sa kahurihurihi an duwa nabautismohan bilang simbolo kan saindang pagdusay ki Jehova. Kanigoan na balos para sa Saksing idto na enot na nagsongko ki Keith asin sa saiyang agom! Nanuparan kan Saksi an mag-agom pakalihis nin dakol na taon asin naaraman nia na sinda espirituwal na mga tugang na nia ngonyan. Nanggana an kahoyoan.\n11. Sa anong paagi puedeng magbukas nin dalan an kahoyoan tanganing akoon nin saro an Kristianong katotoohan?\n11 An mga naeksperyensiahan ni Harold bilang sarong soldados ikinaraot na marhay kan saiyang boot asin nagduda sia sa pag-eksister nin Dios. Nakadagdag pa sa saiyang mga problema an pagkabunggo sa saiya nin sarong burat na drayber na nagresulta sa permanenteng pagkabaldado ni Harold. Kan sumongko sa harong nia an mga Saksi ni Jehova, sinabihan sinda ni Harold na dai na ninda sia pagparadalawon. Alagad sarong aldaw, an sarong Saksi na an ngaran Bill dinalaw an sarong interesado na duwang pinto sana an distansia sa harong ni Harold. Nasala si Bill, an pinto ni Harold an natoktok nia. Kan an pinto buksan ni Harold, na nakasogkod, si Bill tolos-tolos na naghagad nin dispensasyon, na nagpaliwanag na an tuyo niang dalawon iyo an sarong karaning harong. Ano an nagin reaksion ni Harold? Dai aram ni Bill, si Harold nakadalan nin sarong bareta sa telebisyon na ipinapaheling an mga Saksi na nagtatarabang sa pagtogdok nin sarong bagong Kingdom Hall sa laog nin halipot na gayong panahon. Naghanga sa naheling niang kadakol na tawong nagtatrabaho na may pagkasararo, binago nia an saiyang aktitud dapit sa mga Saksi. Napahiro kan maboot na paghagad ni Bill nin dispensasyon asin kan saiyang marahay asin mahoyong ugale, nagdesisyon si Harold na akoon an mga pagdalaw kan mga Saksi. Nag-adal sia sa Biblia, nag-oswag, asin nagin bautisadong lingkod ni Jehova.\n12. Anong kinabanon na mga ugale an maninigong labanan kan mga miembro kan Kristianong kongregasyon?\n12 An ikatolong kamugtakan kun saen mahalagang marhay an kahoyoan iyo an sa Kristianong kongregasyon. Ordinaryo na sana sa presenteng sosyedad an mga komprontasyon. Mga debate, argumento, asin diskusyon an parateng ginigibo kan mga tawong makalaman an pananaw sa buhay. Kun minsan, an siring na kinabanon na mga ugale nakakalaog sa Kristianong kongregasyon asin naheheling sa berbal na mga diriskutiran asin iriwal. Namomondo an may paninimbagan na mga tugang kun nagkakaipong asikasohon ninda an mga situwasyon na ini. Minsan siring, an pagkamoot ki Jehova asin sa saindang mga tugang an nagpapahiro sa sainda na hingoahon na ikabalik an mga napapasala.—Galacia 5:25, 26.\n13, 14. Ano an puedeng ibunga kan ‘pagtotokdo na may kahoyoan duman sa mga minatumang’?\n13 Kan enot na siglo, si Pablo asin an kaibaiba niang si Timoteo napaatubang sa mga problema na itinatao nin nagkapira sa laog kan kongregasyon. Pinatanidan ni Pablo si Timoteo na magmaan sa mga tugang na kaagid nin mga lalagan para sa “katuyohan na mayong onra.” “An oripon kan Kagurangnan dai kaipuhan na makiiwal,” an ipinangatanosan ni Pablo, “kundi kaipuhan na magin maboot sa gabos, kualipikadong magtokdo, padagos na nagpopogol sa irarom nin karatan, nagtotokdo na may kahoyoan duman sa mga minatumang.” Kun pinagdadanay niato an mahoyong ugale dawa kun pinoprobokar, an mga nagkokontra sa parate napapahiro na ebalwaron liwat an saindang mga kritisismo. Dangan, siring kan padagos na isinurat ni Pablo, tibaad “tawan [sinda ni Jehova] nin pagsolsol na magiya sa tamang kaaraman kan katotoohan.” (2 Timoteo 2:20, 21, 24, 25) Mangnoha na ikinonektar ni Pablo an kahoyoan sa pagkakalmado asin pagpopogol.\n14 Ginibo ni Pablo an saiyang ihinuhulit. Kan inaaksionan an manongod sa “labi-labi karahay na mga apostol” sa kongregasyon sa Corinto, sinadol nia an mga tugang: “Ngonyan ako mismo, si Pablo, nakikimaherak sa saindo sono sa kahoyoan asin kabootan kan Cristo, baga man ako may kababaan paghelingon sa tahaw nindo, mantang kun mayo dian ako pusoan sa saindo.” (2 Corinto 10:1; 11:5) Talagang inarog ni Pablo si Cristo. Mangnoha na nakimaherak sia sa mga tugang na ini “sono sa kahoyoan” kan Cristo. Sa siring linikayan nia an pagigin dominante asin diktador. An saiyang sadol daing duda na nagustohan kan mga nasa kongregasyon na igwa nin pusong naghihimate. Hinusay nia an naraot na mga relasyon asin ibinugtak an basehan para sa katoninongan asin pagkasararo sa kongregasyon. Bako daw na ini an dapat na pagmaigotan niato gabos na arogon? An kamagurangan nangorognang kaipuhan na arogon an ginibo ni Cristo asin ni Pablo.\n15. Taano ta mahalaga an kahoyoan kun nagtatao nin hatol?\n15 An paninimbagan na tabangan an iba bako nanggad sa mga panahon sana na namemeligro an katoninongan asin pagkasararo kan kongregasyon. Haloy pa bago may maraot na relasyon, an mga tugang nangangaipo nin mamomoton na paggiya. “Mga tugang, minsan kun an sarong tawo gumibo nin sala bago nia iyan maaraman, kamo na igwang espirituwal na mga kualipikasyon pagmaigotan nindo na pakarhayon giraray an tawong iyan,” an sadol ni Pablo. Alagad paano? “Sa espiritu nin kahoyoan, mantang binabantayan man nindo an saindong sadiri, ta tibaad kamo masugotan man.” (Galacia 6:1) An pagpadanay nin “espiritu nin kahoyoan” bako pirmeng madali, nangorogna huli ta an gabos na Kristiano, kabale an nombradong mga lalaki, apektado nin makasalan na mga tendensia. Minsan siring, an kahoyoan an matabang na magin mas pasil an pagpakarhay giraray kan napasala.\n16, 17. Ano an puedeng makatabang na labanan an ano man na pagduwaduwang iaplikar an hatol?\n16 Sa orihinal na Griego, an termino na trinadusir na “pakarhayon giraray” napapanongod man sa pagpakarhay o pagsulit nin nalapong tolang, sarong makolog na proseso. An nagpapakosog liwat sa boot na doktor na nagsusulit nin nalapong tolang positibo an pagtaram dapit sa mga pakinabang kan prosesong iyan. Nakararanga an saiyang kalmadong boot. An pirang enot na tataramon nakakaina sa pinakang kolog kaiyan. Kaagid kaiyan, an espirituwal na pagpakarhay giraray puedeng makolog. Alagad an kahoyoan magpapagin mas pasil na akoon iyan, sa siring ikinababalik an marahay na relasyon asin nag-aandam kan dalan na magbakle an napasala. Dawa kun sa primero sinasayumahan an hatol, an kahoyoan sa parte kan nagtatao nin tabang puedeng makahale kan ano man na pagduwaduwang kuyogon an tamang hatol sa Kasuratan.—Talinhaga 25:15.\n17 Kun tinatabangan an iba na mapakarhay giraray, yaon pirme an peligro na an hatol tibaad isipon na kritisismo. Siring kaini an pagkasabi kaiyan nin sarong parasurat: “Sa pagsagwe sa iba, makosog an tendensia niato na magin sobra kaasertado, asin kun siring orog na kinakaipuhan an kahoyoan.” An pagkultibar sa kahoyoan na naggigikan sa kapakumbabaan matabang sa Kristianong nagtatao nin hatol na malikayan an peligrong ini.\n18, 19. (a) Taano ta tibaad madepisilan an mga Kristiano na magpaheling nin kahoyoan may relasyon sa sekular na mga autoridad? (b) Ano an matabang sa mga Kristiano na magpaheling nin kahoyoan sa mga nasa autoridad, asin may anong posibleng resulta?\n18 An sarong kamugtakan kun saen dakol an nadedepisilan na magpaheling nin kahoyoan iyo an may relasyon sa sekular na mga autoridad. Totoo, an paghiro kan nagkapirang nasa autoridad nagpapaheling nin kaisogan asin kadaihan nin pakikipagkapwa. (Eclesiastes 4:1; 8:9) Minsan siring, tatabangan kita kan pagkamoot niato ki Jehova na rekonoseron an saiyang supremong autoridad asin itao sa mga autoridad sa gobyerno an relatibong pagpasakop na maninigo sa sainda. (Roma 13:1, 4; 1 Timoteo 2:1, 2) Dawa kun an mga nasa katongdan maghingoang limitaran an pampublikong kapahayagan kan satong pagsamba ki Jehova, naoogma kitang humanap nin mga paagi na bukas pa tanganing ikatao an satong atang nin pag-omaw.—Hebreo 13:15.\n19 Nungka kitang nagigin maluminaban. Pinagmamaigotan niatong magin rasonable minsan ngani nungkang ikinokompromiso an matanos na mga prinsipyo. Paagi kaini, an satong mga tugang nagigin mapanggana sa pagpadagos kan saindang ministeryo sa 234 kadagaan sa bilog na kinaban. Hinihimate niato an hatol ni Pablo na “magpasakop asin magkuyog sa mga gobyerno asin autoridad bilang mga namamahala, na magin andam para sa gabos na marahay na gibo, na dai magtaram nin nakararaot manongod sa kiisay man, dai magin maluminaban, magin rasonable, nagpapaheling nin bilog na kahoyoan sa gabos na tawo.”—Tito 3:1, 2.\n20. Ano an mga balos para sa mga nagpapaheling nin kahoyoan?\n20 Abundang bendisyon an nakatagama para sa gabos na nagpapaheling nin kahoyoan. “Maogma an mga mahoyo,” an sabi ni Jesus, “mantang mamanahon ninda an daga.” (Mateo 5:5) Para sa linahidan nin espiritung mga tugang ni Cristo, an pagpapadanay nin kahoyoan naggagarantiya kan saindang kaogmahan asin kan pribilehio na mamahala sa daganon na rona kan Kahadean. Kun dapit sa “dakulang kadaklan” nin “ibang karnero,” padagos nindang ipinaheheling an kahoyoan asin inaantisipar an buhay sa Paraiso digdi sa daga. (Kapahayagan 7:9; Juan 10:16; Salmo 37:11) Kanigoan karahay na mga tinatanaw sa ngapit! Kun siring, nungka niatong paglingawan an pagirumdom ni Pablo sa mga Kristiano sa Efeso: “Ako, kun siring, an bilanggo dian sa Kagurangnan, nakikimaherak sa saindo na kamo maglakaw nin angay sa pag-apod na iinapod sa saindo, na igwa nin lubos na kababaan nin isip asin kahoyoan.”—Efeso 4:1, 2.\n• Anong mga bendisyon an ibinubunga nin pagpaheling nin kahoyoan\n• sa pamilya?\n• sa ministeryo sa langtad?\n• sa kongregasyon?\n• Anong mga balos an ipinanuga sa mga mahoyo?\nAn kahoyoan nangorognang importante sa sarong pamilya na nababanga huli sa relihion\nPinakokosog nin kahoyoan an bogkos nin pamilya\nGumibo nin pagdepensa na may kahoyoan asin hararom na paggalang\nAn kahoyoan kan nagtatao nin hatol puedeng makatabang sa napasala


Ano po an masasabi mo sa Halloween party sa laog kan cementerio sa aldaw kan Undas?\nBako man maraot an Halloween party, magin sa laog o sa luwas kan cementerio. Alagad, puede ining makaraot.\nEnot, maghapot kita: para kiisay baga an Undas? Para sa buhay o para sa mga tugang niatong nagadan na? Para kiisay man an Halloween party? Para daw ini sa mga tugang niatong gadan?\nIkaduwa: Para kiisay kita nagduduman sa cementerio? Para sa mga buhay o para sa mga tugang o katood niatong gadan? Kun halimbawa nagduman kita sa cementerio, may dara nin mga kakanon?\nPara kiisay ini? Para sa mga gadan? O para sato asin sa satong mga bisita?\nNgonian, kun an cementerio inaandam niato para sa Halloween party, tanganing magka-igua nin karawat, raffle, entertainment, o karantahan; tanganing magka-igua nin trick or treat, para kiisay daw ini: sa buhay o sa mga gadan?\nKaya kun ika magduman sa cementerio asin an tuyo o gibo mo sana mag-attend nin Halloween party, para kiisay ini? Bako daw na dai ka man nagduman para sa mga gadan? Sa sarong pagtaram, ‘nag-’change venue’ ka sana kan party.’\nMasasabi niato na ginamit sanang dahilan an Undas tanganing mag-entertain kan sadiri.\nSabi ta, bako man maraot an Halloween party. Alagad kun an pagduman sa cementerio ay an pag-attender sana kan Halloween party; kun mayo man ibang ginibo sa cementerio kundi magkarakanan asin mag-entertain kan sadiri asin bisita, ano ini para sa mga buhay o para sa mga tugang niatong gadan?\nKun nakipag-iriistoryahan sana kita; o nagkarawat sana nin cellphone games, nakipag-chikahan? Para kiisay an ginibo ta?\nKun sa mga cementerio, mas bongga ang Halloween party kisa iba pang aktibidad arog kan pagpangadie, paghorop-horop o pag-dolot nin misa; halimbawa: kun mas makusog an loud speaker kan Halloween party o concert kisa sa Santa Misa, para kiisay palan an Undas?\nKaya kaipuhan na magmaan asin maglikay kita. Tibaad an pagpasiring niato sa cementerio bako naman para sa mga tugang o katood niatong gadan. Kun arog kaini an nangyayari sato, ginigibo ta sanang dahilan an mga tugang niatong gadan tanganing mag-entertain kita kan satong sadiri. Ano daw ini, marahay o maraot?


Lucas 22 | Bibliya Online | New World Translation\nBASAHON SA Afrikaans Albanian Aleman American Sign Language Amharic Arabic Argentinean Sign Language Armenian Australian Sign Language Austrian Sign Language Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Catalan Cebuano Changana (Mozambique) Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Dangme Danish Drehu Dutch Dutch Sign Language Ecuadorian Sign Language Efik English Español Estonian Ewe Fijian Filipino Sign Language Finnish French Sign Language Ga Georgian German Sign Language Ghanaian Sign Language Greek Sign Language Griego Guarani Guatemalan Sign Language Gujarati Gun Haitian Creole Hapon Hebreo Hiligaynon Hindi Hiri Motu Honduras Sign Language Hungarian Hungarian Sign Language Icelandic Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Sign Language Italiano Jamaican Sign Language Japanese Sign Language Javanese Kabiye Kannada Karen (S'gaw) Kazakh Kenyan Sign Language Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korean Sign Language Koreano Krio Kwangali Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Sign Language Malagasy Malay Malayalam Malaysian Sign Language Maltese Mambwe-Lungu Marathi Marshallese Maya Mexican Sign Language Moore Mozambican Sign Language Myanmar Ndau Ndebele Ndebele (Zimbabwe) Nepali New Zealand Sign Language Nias Nicaraguan Sign Language Nigerian Sign Language Norwegian Nyaneka Nzema Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Ponapean Portuguese Portuguese (Portugal) Portuguese Sign Language Pranses Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Russian Sign Language Salvadoran Sign Language Samoan Sango Sateré-Mawé Sena Sepedi Sepulana Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovak Sign Language Slovenian Slovenian Sign Language Solomon Islands Pidgin South African Sign Language Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tiv Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zapotec (Isthmus) Zimbabwe Sign Language Zulu\nNagplano an mga saserdote na gadanon si Jesus (1-6)\nPag-andam para sa huring Paskuwa (7-13)\nInestablisar an selebrasyon kan Pamanggihan kan Kagurangnan (14-20)\n“An matraydor sa sako kaiba ko digdi sa lamesa” (21-23)\nMainit na diriskusyunan kun siisay an pinakaurog (24-27)\nPakipagtipan ni Jesus para sa sarong kahadian (28-30)\nIhinula an pagnigar ni Pedro (31-34)\nKaipuhan na magin andam; an duwang espada (35-38)\nPamibi ni Jesus sa Bukid nin mga Olibo (39-46)\nInarestar si Jesus (47-53)\nNagnigar si Pedro na midbid niya si Jesus (54-62)\nGinibong ngirisihan si Jesus (63-65)\nPagbista sa atubangan kan Sanhedrin (66-71)\n22 An Kapiyestahan kan Tinapay na Daing Lebadura, na inaapod Paskuwa, naghaharani na. 2 Asin an mga panginot na saserdote saka an mga eskriba, palibhasa natatakot sa mga tawo, naghahanap nin epektibong paagi na maipagadan siya. 3 Dangan luminaog si Satanas sa puso ni Judas, an inaapod na Iscariote, na kabilang sa Dose, 4 asin nagduman ini sa mga panginot na saserdote saka mga pamayo kan mga guwardiya sa templo asin nakipag-ulay sa sainda kun paano tatrayduron si Jesus tanganing madakop ninda.* 5 Ugmahon sinda kaini asin nagkauruyon sindang tawan siya nin kuwartang pirak. 6 Kaya tuminugot siya asin nagpuon na maghanap nin magayon na pagkakataon na trayduron si Jesus tanganing madakop ninda na daing dakul na tawo sa palibot. 7 Nag-abot na an inot na aldaw kan Tinapay na Daing Lebadura, na sa aldaw na iyan kaipuhan na idulot an hayop na pang-atang sa Paskuwa; 8 kaya isinugo ni Jesus si Pedro asin Juan, na sinasabi: “Sige na, andamon nindo an pamanggihan kan Paskuwa para sa pagkakan niyato.” 9 Sinabi ninda sa saiya: “Sain mo gustong andamon mi iyan?” 10 Sinabi niya sa sainda: “Paglaog nindo sa siyudad, sasabaton kamo nin sarong lalaki na may darang dulay nin tubig. Sundan nindo siya sa harong na lalaugan niya. 11 Asin sabihon nindo sa kagsadiri kan harong, ‘Ipinapasabi sa saimo kan Paratukdo: “Sain an kuwarto para sa bisita na puwede akong magkakan kan pamanggihan kan Paskuwa kaiba an mga disipulo ko?”’ 12 Asin ipapahiling niya sa saindo an sarong dakulang kuwarto sa itaas na may mga gamit na. Duman nindo iyan andamon.” 13 Kaya naghali sinda saka nanumpungan ninda iyan siring sa sinabi niya sa sainda, asin nag-andam sinda para sa Paskuwa. 14 Kan oras na, nagtukaw siya sa may lamesa kaiba an mga apostol. 15 Asin sinabi niya sa sainda: “Pighahalat ko nanggad an Paskuwang ini, tanganing makaiba ko kamong magkakan bago mangyari an sakuyang pagsakit; 16 huli ta sinasabi ko sa saindo, dai na ako makakan giraray kan pamanggihan na ini sagkod na mautob an gabos na bagay sa Kahadian nin Diyos.” 17 Asin kan tawan siya nin kopa, nagpasalamat siya sa Diyos asin nagsabi: “Inumon nindo ini asin ipasa nindo sa kada saro, 18 huli ta sinasabi ko sa saindo, puon ngunyan, dai na ako mainom nin inumon na hali sa ubas sagkod na dumatong an Kahadian nin Diyos.” 19 Siring man, nagkua siya nin tinapay, nagpasalamat sa Diyos, binaraak iyan, asin itinao sa sainda, na sinasabi: “Nangangahulugan ini kan sakuyang hawak, na itatao para sa saindo. Padagos nindong gibuhon ini sa pagrumdom sa sako.” 20 Arog man kaiyan an ginibo niya sa kopa pagkatapos nindang magkakan kan pamanggihan, na sinasabi: “An kopang ini nangangahulugan kan bagong tipan base sa sakuyang dugo, na papabuluson para sa saindo. 21 “Alagad uya! an matraydor sa sako kaiba ko digdi sa lamesa. 22 Huli ta babayaan nanggad kamo gabos kan Aki nin tawo uyon sa itinalagang mangyari; minsan siring, hirak man kan tawong iyan na matraydor sa saiya!” 23 Kaya nagpuon sindang mag-urulay-ulay kun siisay sa sainda an magibo man nanggad kaini. 24 Alagad, may nangyari man na mainit na diriskusyunan sa tahaw ninda kun baga siisay sa sainda an pinakaurog. 25 Pero sinabi niya sa sainda: “An mga hadi kan mga nasyon nagdodominar sa mga sakop ninda, asin idtong mga may awtoridad sa mga sakop ninda inaapod na mga Paratao nin Biyaya. 26 Alagad dapat na bako kamong arog kaiyan. Kundi an saro na pinakaurog sa saindo iyo an magin siring sa pinakanguhod, asin an saro na nanginginot iyo an magin paralingkod. 27 Huli ta siisay an mas urog, an nagkakakan* o an nagseserbi?* Bako daw na an nagkakakan?* Pero uni ako, iyo an nagseserbi* sa saindo. 28 “Minsan siring, kamo an mga nagdanay na kaiba ko sa mga kadipisilan na inagihan ko; 29 asin nakikipagtipan ako sa saindo, kun paanong an sakuyang Ama nakipagtipan sa sako, para sa sarong kahadian, 30 tanganing makakakan saka makainom kamo sa lamesa ko sa sakong Kahadian, asin magtukaw sa mga trono tanganing maghukom sa 12 tribo nin Israel. 31 “Simon, Simon, magdangog ka! hinagad ni Satanas na saligsigon kamo gabos siring sa trigo. 32 Alagad namibi na ako para sa saimo na dai mawara an saimong pagtubod; asin pag nakabalik ka na, pakusugon mo an saimong mga tugang.” 33 Dangan sinabi niya sa saiya: “Kagurangnan, handa akong umiba sa saimo sa presuhan pati sa kagadanan.” 34 Pero sinabi niya: “Sinasabi ko sa saimo, Pedro, dai maturaok an manok ngunyan na aldaw sagkod na dai mo nguna nigaran nin tulong beses na midbid mo ako.” 35 Sinabi man niya sa sainda: “Kan isugo ko kamo na daing darang lalagan nin kuwarta, lalagan nin kakanon, asin sandalyas, nagkulang daw kamo nin ano man?” Nagsimbag sinda: “Dai!” 36 Dangan sinabi niya sa sainda: “Pero ngunyan, an igwa nin lalagan nin kuwarta darahon iyan, an igwa nin lalagan nin kakanon darahon man iyan, asin an mayong espada ipabakal an saiyang pang-ibabaw na bado saka magbakal nin espada. 37 Huli ta sinasabi ko sa saindo na kaipuhan na mautob sa sako an nasusurat, na an sabi, ‘Ibinilang siyang kaiba sa mga parabalga kan ley.’ An mga nasusurat manungod sa sako nauutob na.” 38 Dangan sinabi ninda: “Kagurangnan, hilinga! uni an duwang espada.” Sinabi niya sa sainda: “Tama na iyan.” 39 Paghali niya, nagpasiring siya sa Bukid nin mga Olibo siring kan nakatudan niya, asin nagsurunod man sa saiya an mga disipulo. 40 Pag-abot ninda duman, sinabi niya sa sainda: “Padagos kamong mamibi tanganing dai kamo madaog nin sugot.”* 41 Asin nag-uruinutan siya sa sainda,* dangan nagluhod siya saka nagpuon na mamibi, 42 na nagsasabi: “Ama, kun buot mo, halia sa sako an kopang ini. Alagad ta mangyari lugod, bako an kabutan ko, kundi an kabutan mo.” 43 Dangan sarong anghel hali sa langit an nagpahiling sa saiya asin pinakusog siya. 44 Alagad grabe nanggad an saiyang pagkapurisaw kaya nagpadagos siyang mamibi nin mas udok; asin an saiyang ganot* nagin siring sa mga tagdo nin dugo na nagtuturo sa daga. 45 Pagkatapos niyang mamibi, nagtindog siya saka nagduman sa mga disipulo asin naabutan niya sindang tururog, huli ta grabe an saindang pangluluya dahil sa kamunduan. 46 Sinabi niya sa sainda: “Taano ta nagtuturog kamo? Magburuhat kamo asin padagos na mamibi, tanganing dai kamo madaog nin sugot.” 47 Miyentras na nagtataram pa siya, uya! may nag-abot na grupo nin mga tawo, asin nasa inutan ninda si Judas na kabilang sa Dose. Nagdulok siya ki Jesus tanganing hadukan ini. 48 Alagad sinabi ni Jesus sa saiya: “Ano Judas, tinatraydor mo an Aki nin tawo paagi sa hadok?” 49 Kan mahiling kan mga nasa palibot niya an mangyayari, sinabi ninda: “Ano Kagurangnan, tigbason mi na sinda?” 50 Tinigbas man nanggad kan saro sa sainda an uripon kan halangkaw na saserdote, asin natakras an tuong talinga kaini. 51 Alagad bilang simbag sinabi ni Jesus: “Tama na.” Asin dinutan niya an talinga kan uripon asin pinaumayan siya. 52 Dangan sinabi ni Jesus sa mga panginot na saserdote asin mga pamayo kan mga guwardiya sa templo asin kamagurangan na nag-arabot tanganing dakupon siya: “Ano nagdigdi kamo na may mga espada asin pamukpok na garo may kalaban kamong tulisan? 53 Kan aroaldaw nindo akong kaiba sa templo, dai nindo ako dinakop. Pero sa saindo an oras na ini asin sa awtoridad kan kadikluman.” 54 Dangan inarestar ninda siya saka dinara sa harong kan halangkaw na saserdote; alagad si Pedro nagsusunod na medyo may distansiya. 55 Kan magpalaad sinda nin kalayo sa tahaw kan patyo asin magturukaw, nagtukaw man si Pedro kaiba ninda. 56 Alagad sarong suruguon na babayi an nakahiling sa saiya na nakatukaw na naiilawan kan kalayo, asin pinagmasdan siya kaini saka nagsabi: “Kaibanan man niya an lalaking ini.” 57 Pero pignigaran niya iyan, na sinasabi: “Babayi, dai ko siya midbid.” 58 Dai nahaloy may saro pang nakahiling sa saiya asin nagsabi: “Ika, saro ka man sa sainda.” Alagad sinabi ni Pedro: “Bako!” 59 Asin pakalihis nin mga sarong oras, saro na naman an nagpuon na mag-insistir: “Siguradong kaibanan man niya an lalaking ini, dahil daing dudang taga Galilea siya!” 60 Alagad sinabi ni Pedro: “Dai ko aram an pigsasabi mo.” Asin miyentras na nagtataram pa siya, biglang may nagturaok na manok. 61 Dangan nagbirik an Kagurangnan asin naghiling nin diretso ki Pedro, asin nagirumduman ni Pedro an mga tataramon kan Kagurangnan na sinabi kaini sa saiya: “Bago magturaok an manok ngunyan na aldaw, tulong beses mong ninigaran na midbid mo ako.” 62 Asin nagluwas siya saka naghibi sa sobrang kamunduan. 63 Ngunyan an mga lalaking nagbabantay ki Jesus nagpuon na magtuya-tuya sa saiya, na sinusuntok siya; 64 asin pagkatapos nindang takupan an saiyang lalawgon, pauruutro nindang sinasabi: “Maghula ka! Siisay ining nagsuntok sa saimo?” 65 Asin dakul pang ibang mapaglanghad na tataramon an sinabi ninda tumang sa saiya. 66 Kan aga na, nagtiripon an kamagurangan kan banwaan, na kinabibilangan kan mga panginot na saserdote saka mga eskriba, asin dinara ninda siya sa Sanhedrin* saka sinabi: 67 “Kun ika an Cristo, sabihon mo sa samo.” Alagad sinabi niya sa sainda: “Dawa pa sabihon ko sa saindo, dai man talaga kamo maturubod. 68 Saro pa, pag hinapot ko kamo, dai man kamo masirimbag. 69 Alagad, puon ngunyan an Aki nin tawo matukaw sa tuo kan makapangyarihan na Diyos.” 70 Sa siring sinabi ninda gabos: “Kun siring, ika an Aki nin Diyos?” Sinabi niya sa sainda: “Kamo na mismo an nagsasabi.” 71 Sinabi ninda: “Ano ta kaipuhan ta pa nin dagdag na testimonya? Nadangog ta na baga mismo hali sa nguso niya.”\n^ O “kun paano niya ipapasaluib sa sainda si Jesus.”\n^ O “an nakatukaw sa may lamesa.”\n^ O “naglilingkod.”\n^ O “tentasyon.”\n^ O “nagrayo siya sa sainda na mga sarong apon nin gapo an distansiya.”\n^ O “daplos; hinang.”


Lalas pinapahali na kan mga LGUs\nDuwa nang lokal na gobierno alagad igwa pang masunod na ibang LGUs sa sakop na mga distrito kan Camarines Sur II Electric Cooperative (Casureco II) Inc. an nagpasar nin mga resolucion nganing suportaran an junta directiva kan cooperativa na dapat palayason na sa puesto si Engr. Nelson Lalas bilang Project Supervisor/Acting General Manager huli ta bako naman ‘’ailing’’ an cooperativang ini.\nAn LGUs sa Calabanga asin Bombon na sakop kan coverage area kan Casureco II magkasuhay na nagpasar nin resolucion na naghahagad sa National Electrification Administration (NEA) na bawion na an nombramiento sa project supervisor/acting general manager na saindang pigbabasehan an Department Circular No. 2013-07 ‘’Prescribing the implementing rules and regulations of Republic Act 10531 na mas midmid na NEA Reform Act of 2013’’ Pigtawan ninda nin duon digdi na kun bako man ‘’ailing’’ an sarong cooperativa nin electricidad dai man kaipuhan na magdesignar nin PS/AGM.\nSa Sanggunian Panlungsod kan Ciudad nin Naga, sinabi ni Bise Alcalde Nelson Legacion na nakatalaan nindang imbitaran sa sesyon regular si Lalas bilang proceso nganing hagadan muna nin paliwanag orog na sa isyu sa relokasyon kan mga poste sa road widening project kan DPWH alagad kun igilid sana an saindang imbitasyon dagos nang mapasar nin resolusyon nganing hagadon sa NEA na bawion na an saindang nombramiento. Hinahagad man ninda an presencia ninda board president John Paul Sta Ana asin Naga North District Director Angelino Cornelio.\nAn Casureco II iyo an pinakadakulang cooperativa nin electricidad sa Camarines Sur maging sa iba pang provincias kan Kabikolan asin sa ngonian declarado na kan NEA bilang double AA o buot sabihon kaini clasificado na nakaaangat na asin mayong nang problema finansyal.\nKinumfirmar ni Bise Alcalde Ramoncito Robles kan Sangguniang Bayan kan Calabanga, Camarines Sur asin Alcalde Oscar Borja kan Bombon, CamSur na sainda nang pinarecibe sa junta directiva kan Casureco II an saindang mga resolucion.\nNapag-araman igwa pang ibang LGUs an mapanday nin kaparejong resolucion nganing mapahali na si Lalas huli ta sagcod sa ngonian habo pang maghali dawa igwa nang resolucion an junta directiva na nagpapalayas sa PS/AGM huli sa isyu sa loss of confidence.\nAn dahilan sa pagkurapot sa puesto ni Lalas iyo na kinakaipuhan halaton muna an kunfirmasyon kan NEA sa resulocion kan junta directiva. Siya midmid na NEA boy nagtutubod na dai pa napapanahon na halian nin project supervisor an Casureco II.\nSa resolucion kan duwang LGUs nagtutubod sinda na an padagos na pagtenir kan NEA boy dagdag sanang gastos kan cooperativa mantang padagos siyang nagrerecibe nin mga allowance asin iba pang benipisyo.\nSi Lalas, pigdesignar bilang PS/AGM kan Marso 2017 karibay kan nagretirong NEA boy na si Orlando Andres.\nNagtutubod sinda maninigo nang tawan nin considerasyon an saindang kahurotan kan NEA Board of Administrator na dapat bawion na an nombramiento ni Lalas.\nKaipuhan nang magtindog sa sadiri an Casureco II sa paagi nin pagbugtak nin permanenteng general manager, sabi pa.\nAn resolucion kan duwang LGUs pigpadarahan man nin mga copya si Presidente Rodrigo Duterte, Department of Energy Secretary Alfonso Cusi, mga pamayo kan Committee on Energy sa Camara-Baja asin Camara-Alta nganing saindang suportaran asin maggibo nin maninigong aksyon. (dpa)


BASAHON SA Afrikaans Albanian Aleman Amharic Arabic Armenian Armenian (West) Azerbaijani Azerbaijani (Cyrillic) Basque Bassa (Cameroon) Batak (Toba) Bicol Bislama Boulou Bulgarian Cambodian Catalan Cebuano Chichewa Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chol Croatian Czech Dangme Danish Dutch Español Estonian Ewe Fante Faroese Fijian Finnish Fon Ga Galician Georgian Greenlandic Griego Guarani Gun Haitian Creole Hapon Hausa Hebreo Hiligaynon Hindi Hungarian Iban Igbo Iloko Indonesian Ingles Italiano Javanese Karen (S'gaw) Kazakh Kikaonde Kikuyu Kinyarwanda Kirghiz Kirundi Kongo Koreano Latvian Lingala Lithuanian Low German Macedonian Malagasy Malay Malayalam Maltese Mam Maya Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Nepali Ngabere Norwegian Nzema Oromo Pangasinan Persian Polish Portuguese Pranses Punjabi Quechua (Ayacucho) Quechua (Cuzco) Rarotongan Romanian Ruso Sepedi Serbian Serbian (Roman) Setswana Shona Silozi Sinhala Slovak Slovenian Solomon Islands Pidgin Sunda Swahili Swedish Tagalog Tahitian Tajiki Tamil Tatar Telugu Tetun Dili Thai Tigrinya Tiv Tojolabal Tongan Totonac Tsonga Turkish Twi Uighur (Cyrillic) Ukrainian Urdu Urhobo Uzbek Valencian Venda Vietnamese Wallisian Welsh Xhosa Yoruba Zapotec (Isthmus) Zulu\n2017 Report kan Taon nin Paglilingkod *\nBilang kan mga Saksi ni Jehova sa bilog na kinaban\nKadagaan kun sain naghuhulit an mga Saksi ni Jehova\nPaano nindo binibilang an saindong mga miyembro?\nAn mga naghuhulit sana kan maugmang bareta kan Kahadian nin Diyos an binibilang mi na mga Saksi ni Jehova. (Mateo 24:14) Kaiba digdi an mga bawtisadong Saksi asin idtong mga kuwalipikado nang maghulit dawa dai pa sinda bawtisado.\nKaipuhan daw na magtao nin donasyon para magin miyembro?\nDai. Dai kaipuhan an donasyon para magin Saksi ni Jehova an saro o matawan nin partikular na asignasyon o pribilehiyo sa organisasyon. (Gibo 8:18-20) Sa katunayan, dakul sa nagtatao nin donasyon an dai nagpapabisto. Itinatao kan lambang Saksi an saindang panahon, kusog, asin kuwarta para sa samong pambilog na kinaban na gibuhon depende sa saindang kakayahan asin kamugtakan.—2 Corinto 9:7.\nPaano nindo naaaraman kun pira an aktibong naghuhulit?\nKada bulan, nagrereport an mga Saksi kan saindang nagibong paghuhulit sa saindang lokal na kongregasyon. Gikan sa buot na ginigibo an report na ini.\nPinag-iiriba an mga report kan bilog na kongregasyon, asin an total kaiyan ipinapadara sa sangang opisina. Ipinapadara man kan sangang opisina sa samuyang world headquarters an total na mga report kan kada nasyon o teritoryo.\nSa katapusan kan kada taon nin paglilingkod, * naaaraman an pinakahalangkaw na bilang kan mga Saksi sa kada nasyon sa taon na idto. Pinag-iiriba an mga ini para maaraman an bilang kan mga Saksi sa bilog na kinaban. An detalyadong report kan kada nasyon mahihiling sa samuyang website sa seksiyon na “Bilog na Kinaban.” Napapakusog kami kan mga report na ini, kun paanong napakusog man kan arog kaining mga report an inot na mga Kristiyano.—Gibo 2:41; 4:4; 15:3.\nKaiba daw sa bilang idtong mga nakikiasosyar sa saindong organisasyon pero dai naghuhulit?\nMaski ngani dai mi sinda iiniiba sa bilang, inaako mi sinda sa samong mga kongregasyon. An dakul sa sainda nag-aatender sa taunan na pagselebrar kan Memoryal kan kagadanan ni Cristo, asin naaaraman kun pira sinda paagi sa pagbawas kan aktuwal na bilang kan mga Saksi sa kabilugan na bilang nin nag-atender sa pagtiripon na idto. Kan 2017, an nag-atender sa Memoryal may bilang na 20,175,477.\nDakul sa dai nag-aatender sa samong pagtiripon an nakikinabang sa samong libreng programa nin pag-adal sa Bibliya. Kan 2017, an average kan ginigibong 2017 kada bulan igwa nin kabilangan na 10,071,524. An pira diyan igwa nin duwa o dakul pang indibidwal sa kada sesyon.\nTaano ta mas dakul an bilang kan mga Saksi sigun sa sensus kan gobyerno kisa sa bilang na sinasabi nindo?\nAn ahensiya kan gobyerno para sa sensus sa parati naghahapot sa mga tawo kun ano an saindang relihiyon. Halimbawa, sinabi kan U.S. Census Bureau na an katuyuhan kan saindang surbey iyo na “aramon kun ibinibilang kan mga tawong hinahapot ninda na miyembro sinda nin sarong relihiyon,” asin sinabi pa na an bilang na nakukua ninda nakadepende sa personal na opinyon kan hinaputan ninda, bako sa kun ano an totoo. Sa kabaliktaran, an mga naghuhulit sana sa iba asin nagrereport kan saindang paglilingkod an iiniiba mi sa bilang kan mga Saksi ni Jehova, bako an mga nagsasabing Saksi sinda.\n^ par. 2 An taon nin paglilingkod nagpupuon nin Setyembre 1 sagkod Agosto 31 kan sunod na taon. Halimbawa, an 2015 taon nin paglilingkod nagpuon kan Setyembre 1, 2014, asin nagtapos kan Agosto 31, 2015.\n^ par. 16 An taon nin paglilingkod nagpupuon nin Setyembre 1 sagkod Agosto 31 kan sunod na taon. Halimbawa, an 2015 taon nin paglilingkod nagpuon kan Setyembre 1, 2014, asin nagtapos kan Agosto 31, 2015.


PATANID KAN DENR, COMELEC: Campaign materials ibugtak sa common poster area\nNagtatabang na an Department of Environment and Natural Resources (DENR) sa pangapudan kan Comelec sa gabos na mga candidato asin suportadores na ibugtak sa tamang designadong common poster area an saindang campaign materials.\nAlagad an DENR Bicol sa pamamayo ni Regional Executive Director Francisco Milla, Jr. an saindang misyon asin pangapudan sa mga candidato na bawal an pagbugtak kan saindang election campaign materials sa mga kahoy.\nSaiyang pinaliwanag na an pagpako nin tarpaulins sa kahoy, bako sanang nakaka-apektar sa pagtalubo asin kondisyon kan saindang salud kan kahoy alagad prohibido ini sa ley.\nHinagad kan ahencia sa mga suportadores nin candidato na haleon na an gabos na campaign materials orog na si dai pa inaabot kan operation baklas.\nKan Febrero 15, nagkaigwa na nin sarabay na oplan baklas an Comelec, kaibanan an DENR, DPWH, Bureau of Fire Protection asin Philippine National Police.\nSainda pig-enot si mga campaign materials nin mga candidato nasyonal na nagsikad na kan saindang campaign period kan Febrero 8 mantang pig-aandam an pagsikad man kan campaign period sa mga lokal na candidato sa Marso 25.\nAn personajes kan DENR an saindang tinataranggal iyo an mga campaign propaganda na kinarabit asin pinako sa kahoy mantang an DPWH si mga yaon sa propriedad kan gobierno arog kan tulay.\nSinabi pa ni Milla an arin man na madadakop na indibiduwal na nagpapako nin tarpaulins sa mga kahoy maatubang nin castigo base sa Acta Republica No. 3571 na mas midbid sa apod na ‘‘An Act to Prohibit the Cutting, Destroying or injuring of Planted or Growing Trees, Flowering Plants and Shrubs or Plants of Scenic Value Along Public Roads, in Plazas, Parks, School Premises or in Any Other Public Pleasure Ground.’’\nYaon pa an Section 3 kan decreto presidential 953 na nagbabawal sa pagputol, pagraot, paglogad kan mga tinanum na kahoy.(dpa)


Anime Dakimakura Pillow Shop | Anime Hugging Body Pillow Angel Beats | Love Pillow | Dakimakura Hugging Body Pillow Cover\nAngel Beats! DAKIMAKURA Anime Wall Banner AB1\nAngel Beats! DAKIMAKURA Anime Wall Banner AB10\nAngel Beats! DAKIMAKURA Anime Wall Banner AB11\nAngel Beats! DAKIMAKURA Anime Wall Banner AB12\nAngel Beats! DAKIMAKURA Anime Wall Banner AB13\nAngel Beats! DAKIMAKURA Anime Wall Banner AB14\nAngel Beats! DAKIMAKURA Anime Wall Banner AB15\nAngel Beats! DAKIMAKURA Anime Wall Banner AB16\nAngel Beats! DAKIMAKURA Anime Wall Banner AB17\nAngel Beats! DAKIMAKURA Anime Wall Banner AB18\nAngel Beats! DAKIMAKURA Anime Wall Banner AB19\nAngel Beats! DAKIMAKURA Anime Wall Banner AB2\nAngel Beats! DAKIMAKURA Anime Wall Banner AB20\nAngel Beats! DAKIMAKURA Anime Wall Banner AB21\nAngel Beats! DAKIMAKURA Anime Wall Banner AB22\nAngel Beats! DAKIMAKURA Anime Wall Banner AB23\nAngel Beats! DAKIMAKURA Anime Wall Banner AB24\nAngel Beats! DAKIMAKURA Anime Wall Banner AB25\nAngel Beats! DAKIMAKURA Anime Wall Banner AB26\nAngel Beats! DAKIMAKURA Anime Wall Banner AB27\nAngel Beats! DAKIMAKURA Anime Wall Banner AB28\nAngel Beats! DAKIMAKURA Anime Wall Banner AB29\nAngel Beats! DAKIMAKURA Anime Wall Banner AB3\nAngel Beats! DAKIMAKURA Anime Wall Banner AB30\nAngel Beats! DAKIMAKURA Anime Wall Banner AB31\nAngel Beats! DAKIMAKURA Anime Wall Banner AB32\nAngel Beats! DAKIMAKURA Anime Wall Banner AB33\nAngel Beats! DAKIMAKURA Anime Wall Banner AB34\nAngel Beats! DAKIMAKURA Anime Wall Banner AB35\nAngel Beats! DAKIMAKURA Anime Wall Banner AB36


Mga Villafuerte, nagsaro nin fuerza sa Cam Sur - Balita Camsur\nTulong Villafuerte, 3ng gobernador an nagsararo na nin fuerza para orog pang pakusogon an saindang organisasyon sa politika sa nagdadangadang na election sa masunod na taon.\nAn gurang na Villafuerte, si dating Gov asin dating Cong Luis R. Villafuerte nag anunciar sa atubangan na labing sangribong mga segidores sa birthday party ni Congressman LRay Villafuerte, na nalampasan na kan saindang familya an problema, na iyong naging rason kan saindang pagkabaranga nin fuerza sa laog nin duwang election.\nSi Cong LRay Villafuerte Jr., nagpahayag na preparado sindang sabaton an arin man na fuerza sa politika sa maabot na pirilian, nin huli ta bilog asin makusog an saindang mga lideres sa man laen-laen na banwaan kan provincial,\nMientrastanto, si Gov Migz Villafuerte, nagpahayag nin grabeng kaogmahan ta nabilog na liwat an saindang familya asin magkasurorog sa maabot na batalya nin politika.\nAfuera kan tulong Villafuerte, presente sa okasyon kan celebrasyon kan compleano ni Cong LRay iyo si 5th District Congressman Sal Fortuno, na pig introducer na an saiyang agom na si Josie Fortuno na iyo na an tatambodan sa cargong congresista sa ika limang distrito.\nSa ibong na lado, sa primer distrito, ipig annunciar na sa publiko na an artistang si Long Mejiya na naka agom sa Del Gallego iyo an mamanokon kan mga Villafuerte sa cargong congressman.\nSi LRay kandidato liwat bilang re-electionistang congressman, si LRV iyo an malaban sa ika tulong distrito, si Nonoy Magtoto sa ika apat na distrito asin si Josie Fortuno, agom ni congressman Fortuno iyo an an kandidatong congressman.\nSa provincia, si dating Vice Gov Imelda Papin iyo an magiging ka-tandem ni Migz sa cargong vice governador.